2 pegawai kanan di China dilucut jawatan ekoran kes baharu COVID-19

BEIJING, 29 Jamadilawal 1443H, Isnin – Pihak berkuasa tempatan China memecat dua pegawai kanan susulan kes baharu COVID-19 di bandar Xi’an.

Dua pegawai kanan Parti Komunis dari daerah Yanta itu telah disingkirkan daripada jawatan mereka, menurut media tempatan, dalam sasaran untuk ‘mempergiatkan usaha pencegahan dan kawalan wabak’ di kawasan itu.

Bulan lalu, badan disiplin China mengumumkan bahawa berpuluh-puluh pegawai telah dihukum kerana ‘tidak cukup ketegasan dalam mencegah dan mengawal wabak’.

Beijing telah melaksanakan pendekatan ‘sifar COVID’ dengan sekatan sempadan yang ketat dan sekatan yang disasarkan sejak virus itu mula-mula muncul, tetapi strategi ini telah mendapat tekanan dengan kewujudan wabak tempatan baru-baru ini.

Bandar utara Xi’an, telah menjadi pusat penyebaran terbaharu dengan pihak berkuasa mengarahkan semua 13 juta penduduk tinggal di rumah dan melaksanakan beberapa kali ujian besar-besaran dalam minggu ini.

Xi’an melaporkan 90 kes virus tempatan baharu pada hari Isnin, turun daripada 122 kes sehari sebelumnya. Sejak 9 Disember, terdapat lebih 1,600 kes virus dilaporkan di bandar itu.

Sementara itu, penduduk tempatan memberitahu media dalam beberapa hari kebelakangan ini bahawa mereka bergelut untuk mencari bekalan makanan yang mencukupi, walaupun pihak berkuasa China mendakwa mereka bekerja untuk memastikan bekalan stabil.

Walaupun kes COVID-19 yang dilaporkan di China adalah rendah berbanding tempat lain, jangkitan baharu dalam beberapa hari kebelakangan ini telah mencapai tahap tertinggi yang tidak pernah dilihat di negara itu sejak Mac 2020.

Lonjakan itu berlaku ketika Beijing bersedia untuk menjadi tuan rumah Sukan Olimpik Musim Sejuk bulan depan. – Agensi


Terserah pada negeri pembangkang, nak kerjasama atau tidak: Anwar

KUALA LUMPUR, 30 Muharam 1445H, Khamis – Perdana Menteri, Datuk Seri Anwar Ibrahim menyatakan kesediaan untuk bekerjasama rapat dengan kerajaan negeri Kedah, Terengganu dan Kelantan, yang diterajui oleh pembangkang.

Anwar berkata, semuanya bergantung kepada sikap pimpinannya sama ada mereka bersedia untuk bekerjasama dengan Kerajaan Persekutuan.

“Terserah kepada sikap mereka, kalau mahu kerjasama, saya akan mengikut prosedurnya. Ini bukan hanya dari segi kenyataan saja, tetapi (dari segi) tindakannya.

“Saya nak pastikan semangat tatekelola itu betul, jika mahu wang untuk orang miskin, bagi kepada orang miskin.

“…jangan agihkan kepada lain, saya sangat tegaskan bab ini,” katanya selepas melancarkan Majlis Pecah Tanah Residensi Wilayah dan Residensi Prihatin Madani serta Pusat Penjaja Madani, hari ini.

Beliau berkata demikian ketika ditanya mengenai sinergi antara kerajaan Pusat dan kerajaan negeri selepas Perikatan Nasional (PN) mengekalkan tiga negeri di dalam tampuk kuasanya dalam pilihan raya baru-baru ini.

Pada PRN enam negeri, PN mengekalkan penguasaan dengan majoriti besar di Kedah, Kelantan dan Terengganu. Sementara gabungan Pakatan Harapan (PH) dan Barisan Nasional (BN) pula mengekalkan Negeri Sembilan, Selangor dan Pulau Pinang.


Lelaki maut ditembak lebih 10 das di parkir kondominium mewah

BUKIT MERTAJAM, 29 Jamadilakhir 1443H, Selasa – Seorang lelaki maut selepas ditembak lebih 10 das tembakan dalam kejadian di kawasan tempat letak kenderaan di sebuah kondominium mewah di Jalan Baru, di sini malam tadi.

Ketua Polis Pulau Pinang Datuk Mohd Shuhaily Mohd Zain berkata pihaknya menerima laporan berhubung kejadian tembakan membabitkan seorang lelaki tempatan berusia 31 tahun itu pada pukul 9.30 malam sebelum sepasukan polis terus ke lokasi tersebut.

“Mayat lelaki dalam keadaan tertiarap dan berlumuran darah itu ditemukan di tingkat tiga kawasan parkir tersebut dan polis tidak menolak kemungkinan suspek yang menembak mangsa lebih daripada seorang,” katanya dalam kenyataan hari ini.

Katanya setakat ini polis menjumpai sebanyak 12 kelongsong peluru di lokasi kejadian namun jumlah das tembakan yang terkena tubuh mangsa masih disiasat.

Beliau berkata siasatan lanjut sedang dijalankan dan polis tidak menolak kemungkinan kejadian tembakan itu bermotifkan dendam berikutan mangsa mempunyai pelbagai rekod jenayah lampau.

Mohd Shuhaily berkata siasatan mendapati lelaki itu tinggal di kondominium mewah tersebut sejak lima bulan lepas dan pihaknya akan mendapatkan rakaman kamera liter tertutup (CCTV) di sekitar lokasi bagi membantu siasatan kes tersebut.

Katanya mayat mangsa dihantar ke Hospital Seberang Jaya untuk dibedah siasat.

“Usaha mengesan suspek yang terlibat dalam kejadian itu giat dijalankan dan kes itu disiasat menurut Seksyen 302 Kanun Keseksaan iaitu bunuh,” katanya menambah berdasarkan siasatan, mangsa turut dikehendaki polis. – Bernama


Festival Bon Odori erat semangat muhibah rakyat Malaysia-Jepun

SHAH ALAM, 9 Zulkaedah 1443H, Khamis – Sultan Selangor, Sultan Sharafuddin Idris Shah berpandangan Festival Bon Odori yang diraikan di Malaysia sejak berpuluh tahun, merupakan satu perayaan kebudayaan bagi mengeratkan semangat muhibah antara rakyat Malaysia dengan komuniti masyarakat Jepun yang bekerja dan bermastautin di negara ini.

Baginda bertitah, apa saja bentuk budaya yang diamalkan oleh setiap masyarakat di dunia ini, sememangnya ada hubung kait dengan agama namun seiring peredaran zaman, amalan budaya tersebut tidak lagi menonjolkan ciri-ciri keagamaan.

Titah baginda lagi, sambutan Bon Odori di Malaysia lebih kepada festival kebudayaan yang mempamerkan budaya tradisional rakyat Jepun khususnya tarian, persembahan gendang, perhiasan tanglung, pakaian dan makanan tradisi Jepun serta produk makanan tempatan.

“Ia juga dipromosikan sebagai hari untuk menyatukan kembali keluarga dan rakan-rakan yang sudah lama tidak bertemu,” titah baginda menerusi hantaran di Facebook, Selangor Royal Office.

Sultan Sharafuddin bertitah, festival itu telah menjadi popular apabila banyak syarikat dari Jepun melabur dan membuka cawangan kilang mereka di Selangor dan ia telah menjadi platform bagi memperkenalkan budaya hiburan Jepun.

Sultan Sharafuddin memaklumkan baginda sendiri pernah menghadiri sambutan perayaan ini pada 2016 diiringi oleh Duta Besar Jepun ke Malaysia dan menerusi pemerhatian baginda, sambutan Bon Odori tidak melibatkan upacara berbentuk keagamaan atau ritual (syirik) yang boleh memesongkan akidah mereka yang hadir menyaksikan.

Bagaimanapun, baginda telah menitahkan pihak Jabatan Agama Islam Selangor (JAIS) dan wakil Majlis Bandaraya Shah Alam (MBSA) untuk hadir ke festival tersebut bagi mendapatkan gambaran sebenar dan memastikan sambutannya tidak merosakkan akidah umat Islam.

Baginda tidak mahu pihak-pihak tertentu khususnya ahli-ahli politik menggunakan isu-isu yang menyentuh sensitiviti agama sebegini untuk kepentingan peribadi dan meraih populariti semata-mata.

Sultan Sharafuddin juga menggesa mereka agar tidak sewenang-wenangnya melabelkan sesuatu perkara itu negatif tanpa membuat kaji selidik yang mendalam dan perlu berlaku adil dalam membuat apa jua kenyataan umum yang melibatkan keharmonian bermasyarakat.

Pada masa yang sama, baginda mencadangkan agar Menteri Di Jabatan Perdana Menteri (Hal Ehwal Agama), Datuk Idris Ahmad untuk hadir ke program sambutan Bon Odori pada 16 Julai 2022 di Kompleks Sukan Negara Shah Alam (Panasonic) supaya dapat memahami perbezaan di antara agama dan budaya.

Baginda juga tidak mahu menteri itu menggunakan platform Jabatan Kemajuan Islam Malaysia (Jakim) untuk membuat kenyataan yang mengelirukan dan tidak tepat serta boleh menjejaskan imej dan reputasi Jakim.-  Bernama


Malaysia perlu jadi teladan negara Islam lain, tolak normalisasi Israel

Oleh Ainul Illia Meor Suzurudin

BANGI, 4 Jamadilawal 1442H, Sabtu – Langkah rejim Israel menjalinkan hubungan rasmi satu demi satu dengan negara-negara Islam sejak kebelakangan ini amat membimbangkan, kata Ahli Jawatankuasa Pusat Ikatan Muslimin Malaysia (ISMA), Ustaz Haji Omar Kassim.

Katanya, dapat dirasakan bahawa tekanan yang semakin kuat juga akan dikenakan kepada negara-negara Islam untuk menjalin hubungan normalisasi dengan negara haram Israel.

“Walaupun hubungan sulit telah berjalan sekian lama antara negara-negara berkenaan, apa yang berlaku hari ini, menghalalkan ‘perzinaan’ yang telah berlaku sekian lama,” katanya ketika dihubungi Ismaweb.net, hari ini.

Beliau berkata demikian mengulas laporan bahawa Oman dan Indonesia mungkin menjadi negara seterusnya menjalin hubungan diplomatik dengan Israel, yang dijangka berlaku akhir tahun ini – sebelum Presiden Amerika Syarikat (AS), Donald Trump meninggalkan Rumah Putih.

Setakat ini, Israel dan Indonesia tidak mempunyai hubungan diplomatik secara rasmi, namun menurut portal berita CNBC Indonesia, kedua-dua negara pernah bekerjasama dalam bidang perdagangan dan pelancongan.

Ustaz Omar menegaskan, Malaysia mesti menjadi teladan kepada negara Islam lain dan tidak sesekali tunduk kepada kehendak Tel Aviv.

“Contohi ketegasan Erdogan, jangan melukut di tepi gantang sebagaimana pemimpin negara-negara Arab. Sangat menyedihkan apabila mereka sanggup menjalin hubungan rasmi dengan Israel.

“Malaysia mesti kekal tidak mengadakan hubungan sulit di belakang dan tegas menolak normalisasi.

“Negara haram Israel mesti kekal ditentang dan tidak dijadikan halal walau dengan apa sekalipun sehingga tanah-tanah milik umat Islam dikembalikan,” tegasnya.

Sebelum ini, perjanjian itu telah disertai Emiriah Arab Bersatu (UAE), Bahrain, Sudan dan Maghribi.

Manakala, pada hujung minggu lalu pula, sebuah lagi negara Asia Selatan, Bhutan mengumumkan akan menjalin hubungan diplomatik penuh bersama Israel.

Sebelum ini, dua negara Liga Arab iaitu Mesir, menandatangani perjanjian damai dengan Israel 1979, diikuti Jordan pada 1994.


Hagia Sophia sambut ulang tahun ketiga selepas dibuka semula sebagai masjid

ISTANBUL, 7 Muharam 1445H, Selasa – Bangunan ikonik Hagia Sophia yang terletak di bandar Istanbul, Turkiye menyambut ulang tahun ketiga sebagai masjid semalam, lapor Agensi Anadolu.

Ketua Direktorat Hal Ehwal Agama Turkiye (Diyanet), Ali Erbas mengetuai solat Subuh di Masjid Besar Hagia Sophia.

Beliau menyifatkan pembukaan semula Hagia Sophia sebagai masjid adalah perkara yang paling menggembirakan dalam hidupnya.

“Dengan keputusan Presiden kami, Hagia Sophia berjaya dibuka semula untuk umat Islam beribadat,” katanya sambil menambah masjid berkenaan telah menerima 21 juta pengunjung sejak dibuka tiga tahun lalu.

Pada 24 Julai 2020, Presiden Recep Tayyip Erdogan, mengumumkan bangunan ikonik tersebut yang merupakan salah satu keajaiban seni bina dunia dibuka kembali sebagai sebuah masjid.

Keputusan itu dibuat selepas Mahkamah Tinggi Turkiye mengeluarkan keputusan susulan Majlis Negara mengemukakan petisyen oleh sebuah kumpulan agama yang mahu membatalkan keputusan Kabinet pada 1934 bagi mengubah bangunan itu kepada muzium.

Erdogan mahu tapak warisan dunia itu kepada sebuah masjid walaupun mendapat kecaman hebat dari Amerika Syarikat (AS) dan pemimpin Kristian Ortodoks.

Keputusan itu mungkin menyebabkan wujud ketegangan negara jiran, Greece yang mahu bangunan itu dikekalkan sebagai muzium.

Sebelum ini, bangunan berkenaan membenarkan semua penganut agama untuk bermeditasi dan menikmati keindahan seni bina bangunan yang dibina sejak kurun keeenam. – Agensi


MP kerajaan gesa Anwar jawab isu DNAA Zahid

KUALA LUMPUR, 28 Safar 1445H, Khamis – Ahli Parlimen kerajaan mahu Perdana Menteri, Datuk Seri Anwar Ibrahim menjawab pertanyaan mengenai keputusan melepas tanpa membebaskan (DNAA), Datuk Seri Dr Ahmad Zahid Hamidi.

Hassan Abdul Karim, (PH-Pasir Gudang) berkata, ahli kedua-dua belah Dewan Rakyat sentiasa bertanya soalan mengenai isu itu, sama ada di dalam atau di luar Dewan Rakyat.

Beliau berkata, Ahli Parlimen perlu dibenarkan bertanya soalan mengenai DNAA semasa Waktu Soalan Perdana Menteri (PMQT).

“Dari sudut undang-undang, apa yang dilaporkan dalam akhbar itu adalah khabar angin. Bagaimanapun, saya juga percaya bahawa perdana menteri tidak terlibat dalam perkara itu kerana kita pernah membincangkan kebebasan kehakiman dan bagaimana ia mesti dijaga dan beliau (Anwar) bersetu) mengenai perkara tersebut).

“’I will not throw my leader under the bus’ (Saya tidak akan membelakangi pemimpin parti saya). Saya akan mempertahankannya di Dewan ini.

“Justeru, saya harap beliau dapat menjelaskan dalam Dewan, sama ada dalam masa terdekat atau semasa sesi PMQT,” katanya semasa sesi perbahasan kajian separuh penggal Rancangan Malaysia Ke-12 (RMK12).

Hassan berkata, beliau juga tidak berpuas hati dengan keputusan Peguam Ngara (AG), dan menggesa beliau memikul tanggungjawab.

Berikutan itu, beliau berkata, sudah tiba masanya Jawatankuasa Pilihan Khas Parlimen (PSSC) memanggil kedua-dua AG dan bekas AG untuk menjelaskan perkara itu.

“PSSC berhak (memanggil mereka) kerana kedua-dua jawatankuasa dan Parlimen mempunyai integriti,” katanya.

Terdahulu, Ahmad Zahid dilepas tanpa dibebaskan oleh Mahkamah Tinggi daripada 47 tuduhan pecah amanah, rasuah dan pengubahan wang haram dana Yayasan Akalbudi.

Hakim Mahkamah Tinggi, Datuk Collin Lawrence Sequerah, membuat keputusan itu selepas membenarkan permohonan Timbalan Pendakwa Raya, Datuk Mohd Dusuki Mokhtar, yang memaklumkan bahawa Jabatan Peguam Negara ingin memberhentikan semua prosiding terhadap Ahmad Zahid pada peringkat ini.


Bekas MB Perlis didakwa 5 pertuduhan terima wang haram RM1.06 juta

KUALA LUMPUR, 21 Ramadan 1444H, Rabu – Bekas Menteri Besar Perlis, Datuk Seri Azlan Man mengaku tidak bersalah di Mahkamah Sesyen di sini hari ini atas lima pertuduhan menerima wang hasil daripada aktiviti haram berjumlah RM1.06 juta.

Azlan, 64, membuat pengakuan itu selepas pertuduhan terhadapnya dibacakan di hadapan Hakim Azura Alwi.

“Saya mengaku tidak bersalah dan mohon dibicarakan,” kata Azlan.

Mengikut kelima-lima pertuduhan, Azlan didakwa telah menerima hasil daripada aktiviti haram, iaitu wang berjumlah RM1,059,675.25 daripada Sri Kedawang Travel & Tours (W) Sdn Bhd, Aidil Travel & Tours Sdn Bhd dan Abdul Rahim Halim yang mewakili syarikat Aidil Travel.

Kesemua wang itu diterima tertuduh melalui tiga keping cek Maybank dan sekeping cek CIMB yang dibayar ke dalam akaun Maybank dan CIMB milik tertuduh serta secara tunai daripada Abdul Rahim.

Beliau didakwa melakukan kesalahan itu di Maybank cawangan Jalan Tuanku Abdul Rahman di sini, CIMB Bank cawangan Putrajaya dan Hotel Sheraton Imperial di sini, antara 19 Februari 2014 dan Disember 2017.

Kesemua pertuduhan dibuat mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 yang boleh dihukum di bawah Seksyen 4(1) akta sama.

Seksyen itu memperuntukkan hukuman penjara maksimum 15 tahun dan boleh didenda tidak kurang daripada lima kali ganda jumlah atau nilai hasil daripada aktiviti haram atau peralatan kesalahan itu pada masa kesalahan itu dilakukan atau RM5 juta yang mana yang lebih tinggi, jika sabit kesalahan.

Azlan menjadi Ahli Dewan Undangan Negeri (ADUN) Pauh pada 2013 hingga 2018, sebelum memenangi kerusi DUN Bintong dari 2018 hingga tahun lepas, sebelum tewas pada Piihan Raya Umum ke-15 (PRU15).

Beliau yang merupakan Menteri Besar Perlis dari 2013 ke 2022 turut gagal mempertahankan jawatan Ketua UMNO Bahagian Kangar pada pemilihan parti itu, baru-baru ini. – Bernama


Tak lagi percaya politikus, Malaysia perlu ubah corak pemerintahan?

BANGI, 15 Zulhijjah 1442H, Ahad – Negara memerlukan perubahan dalam sistem pemerintahan dengan memberi makna sebenar kepada kerangka asas Perlembagaan.

Ini susulan timbul idea seperti kerajaan teknokrat, Mageran dan juga piagam rakyat yang dianggap manifestasi kepada perasaan rakyat yang sudah hilang kepercayaan kepada politikus dalam negara.

Persatuan Peguam-Peguam Muslim Malaysia (PPMM), Datuk Zainul Rijal Abu Bakar berkata, sudah ramai hilang kepercayaan kepada ahli politik yang dilihat hanya mahu mempertahankan atau pun merebut kuasa.

Lebih mendukacitakan katanya, kesejahteraan negara dan kebajikan rakyat tidak diutamakan bahkan kekurangan majoriti jelas parti politik di Dewan Rakyat di kedua-dua belah pihak menghakis keupayaan kerajaan dalam mentadbir negara dengan baik.

“Justeru, timbul persoalan sama ada sistem dan corak pemerintahan dan politik di Malaysia ini tidak sesuai diadun di tanah air.

“Ini kerana ia memang mengikut acuan British yang mentadbir negara ratusan tahun,” katanya menulis di Sinar Harian hari ini.

Sehubungan itu, Zainul Rijal menyuarakan pandangan bahawa Malaysia memerlukan perubahan dalam sistem pemerintahannya.

Jelasnya, selagi mana ia tidak bercanggah dengan Perlembagaan Persekutuan, perubahan corak pemerintahan boleh dilakukan dengan terus memberi makna sebenar kepada kerangka asas Perlembagaan itu sendiri.

Dari sudut undang-undang pula, beliau menjelaskan, corak pemerintahan baharu boleh dilakukan dengan meneliti semula peruntukan yang ada dalam Perlembagaan Persekutuan dan memberi tafsiran tepat mengenainya di samping memperkukuh struktur asas Perlembagaan Persekutuan itu sendiri.

“Apa yang saya ingin zahirkan ialah Malaysia perlukan perubahan dalam sistem pemerintahannya.

“Kita akur Yang di-Pertuan Agong adalah eksekutif sebenar bagi Persekutuan, jemaah menteri hanya menjalankan fungsi eksekutif Seri Paduka menurut Perkara 39 Perlembagaan Persekutuan.

“Hakikat ini perlu dipertegas dan diberikan makna yang sebenar,” tegasnya.


COVID-19: Laporan Al Jazeera tidak tepat

MELAKA, 14 Zulkaedah 1441H, Isnin – Laporan sebuah agensi berita asing yang mendakwa kononnya Malaysia melakukan diskriminasi terhadap pendatang tanpa izin ketika menguatkuasakan Perintah Kawalan Pergerakan (PKP) bagi menangani pandemik COVID-19 adalah tidak tepat.

Menteri Komunikasi dan Multimedia Datuk Saifuddin Abdullah ketika menegaskan perkara itu berkata laporan agensi media asing itu tidak menggambarkan pengurusan menangani COVID-19 yang sebenar oleh kerajaan Malaysia, malah memberikan imej yang buruk kepada negara ini.

“Permulaan dan pengakhiran laporan itu pada saya tidak baik bahkan meninggalkan imej buruk buat Malaysia. Saya fikir ayat pertama sebut ‘racism’ (perkauman) bila menutup pun dengan nama sama mengenai ‘racism’. Malaysia adalah negara yang berbilang kaum dan agama, secara umum diketahui negara yang aman.

“Ia bukan seperti digambarkan oleh Al Jazeera, saya memang tidak berminat apabila dia (laporan itu) bermula kemudian menutup dengan itu (racism) seolah-olah menunjukkan keadaan kita teruk, itu tidak tepat,” katanya pada sidang media di sini, hari ini.

Terdahulu beliau menghadiri Mesyuarat Jawatankuasa Penyelaras Khas Negeri Melaka/Kementerian Komunikasi dan Multimedia (KKMM) di Jabatan Penyiaran Melaka di sini.

Ketua Setiausaha kementerian itu Datuk Suriani Ahmad dan Ketua Pengarah Penyiaran Nor Yahati Awang turut menghadiri mesyuarat tersebut. – Bernama


UMNO mungkin jadi macam MCA hilang sokongan, akhirnya terus karam

BANGI, 29 Muharam 1445H, Rabu – UMNO kini bukan lagi tempat orang Melayu bergantung susulan prestasi buruk pada Pilihan Raya Negeri (PRN) lalu yang hanya memperolehi 19 kerusi daripada 108 yang ditandingi.

Buktinya, gelombang orang Melayu Islam telah beralih dan menyokong PAS serta Perikatan Nasional (PN) – yang sekali gus menampakkan perubahan ‘total’ kepada gabungan berkenaan.

Mursyidul Am PAS, Datuk Hashim Jasin berkata, ahli-ahli Parlimen UMNO dan Barisan Nasional (BN) sudah boleh membuat penilaian berdasarkan keputusan PRN baru-baru ini.

Ini berikutan kerjasama BN-Pakatan Harapan (PH) sukar diterima khususnya orang Melayu Islam, katanya.

“Melihat prestasi semasa tidak mustahil UMNO akan menjadi seperti MCA apabila sedikit demi sedikit hilang sokongan yang akhirnya terus karam,” katanya seperti dilapor Utusan.

Pada masa sama, Hashim mengucapkan tahniah kepada PAS dan PN kerana berjaya menunjukkan prestasi cukup cemerlang khususnya di Kedah, Kelantan dan Terengganu yang turut menyapu bersih 32 kerusi DUN.

Bahkan, katanya, prestasi PAS juga meningkat di negeri-negeri seperti Pulau Pinang, Negeri Sembilan dan Selangor.


Krisis air: MB Selangor, Exco perlu letak jawatan

BANGI, 17 Muharram 1442H, Sabtu – Menteri Besar Selangor dan Exco digesa meletakkan jawatan atas kegagalan menguruskan krisis air di negeri ini.

Ketua Angkatan Pemuda-Pemudi Berjasa (ANGKASA), Hazwan Mohamad berkata, jutaan rakyat Selangor mengimpikan kepimpinan negeri yang cekap dalam menguruskan air setelah tidak lagi berdaya menanggung derita dalam isu ini saban tahun.

Katanya, kegagalan demi kegagalan dalam pengurusan krisis air Selangor kini mengundang persoalan integriti dan kecekapan kerajaan negeri.

“Setiap tahun, berjuta rakyat di Selangor yang dikenali sebagai negeri maju dan kaya di Malaysia perlu menanggung beban akibat kegagalan urus tadbir kerajaan negeri yang memerintah.

“Lebih menyedihkan apa yang sedang ditanggung 1.2 juta rakyat marhaen di Selangor hari ini dan beberapa hari lagi bukanlah yang pertama.

“Laporan Panduan Industri Air Malaysia (MWIG) mendedahkan negeri Selangor mencatatkan jumlah aduan masalah perkhidmatan dan gangguan bekalan air tertinggi berbanding negeri-negeri lain,” katanya menerusi satu kenyataan, hari ini.

Mengulas lanjut, Hazwan berkata, kadar itu jika mengikut skala bermakna 50 peratus daripada gangguan bekalan air yang dilaporkan di negara ini berlaku di Selangor.

Lantaran itu, beliau melihat ia sebagai perkara memalukan bagi sebuah negeri yang diuar-uarkan sebagai maju dan kaya.

“Janji reformasi politik di negeri ini hanya manis ketika pilihan raya. Bekalan air yang amat penting bagi kehidupan dipolitikkan. Yang menjadi mangsa adalah rakyat marhaen.

“Dalam isu terbaharu ini, ANGKASA diberi maklum bahawa pencemaran sungai yang berlaku adalah berpunca dari sebuah kilang yang pernah dikompaun RM60,000 atas kesalahan yang sama juga. Ini bermakna tindakan yang sudah diambil tidak memberi kesan kepada pemilik kilang,” katanya.

Mengulas mengenai kompaun, beliau menyifatkan, ianya terlalu kecil berbanding hasil keuntungan operasi kilang tersebut.

“Insiden ini berulang namun tiada tindakan tegas. Kerajaan negeri Selangor dilihat acuh tidak acuh sahaja dalam isu air ini. Jika tidak masakan, insiden yang sama berulang kembali?

“Pengoperasian kilang di Selangor perlu pemantauan dan penguatkuasaan yang tegas. Namun, kegagalan urustadbir kerajaan negeri Selangor amat mendukacitakan,” katanya.


Negara Arab bacul bila berdepan dengan Israel

KERDILNYA dunia.

Satu dunia tidak mampu mendesak Israel supaya membebaskan seorang wanita Palestin yang sarat mengandung menunggu saat-saat kelahiran di penjara. Badan-badan antarabangsa terutamanya Majlis Keamanan PBB dikatakan gah menjaga keamanan dan kestabilan dunia serata ceruk rantau tidak pernah mencegah kezaliman Israel mengebom negara-negara Arab Islam. Apatah lagi pemimpin negara-negara Islam semuanya bacul dan pengecut bila berhadapan dengan hanya seorang Perdana Menteri Israel yang masih mentah. Perdana Menteri Israel sekarang ini disifatkan masih mentah oleh regu lawan politiknya.

Senario terkini kita dapat lihat betapa baculnya pemimpin negara-negara Islam terutamanya negara-negara Arab terpaksa melutut kepada Israel meraih persahabatan untuk kestabilan dan keselamatan negara masing-masing, walhal Israel hanya diketuai oleh seorang Perdana Menteri yang masih mentah.

Kewajipan umat perlu menilai semula pemimpin mereka. Begitu juga kewajipan negara-negara Islam menilai semula penyertaan mereka dalam mana-mana institusi antarabangsa terutamanya PBB, sejauh mana PBB berperanan menjaga kepentingan umat Islam dan negara Islam. Negara-negara Islam perlu menilai semula keahlian mereka dalam Tabung Kewangan Antarabangsa (IMF) kerana institusi ini tidak menjaga kepentingan umat dan negara Islam. Mereka hanya ingin mengikiskan harta umat Islam untuk kepentingan mereka berselindung di sebalik slogan-slogan palsu.

Peranan OIC perlu diperkasakan semula supaya bertepatan dengan tujuan penubuhannya. Tiada siapa yang melemahkan OIC melainkan pimpinan OIC sendiri dan pemimpin-pemimpin negara Islam. Malang bagi umat ini melahirkan dan melantik pemimpin yang dayus memimpin mereka. Kelahiran mereka bukan untuk memimpin umat tetapi menjarah harta dan kemewahan.

Mereka perkenalkan sistem pemerintahan yang akan diwarisi oleh keturunan mereka walaupun tidak berkelayakan bahkan dikenali dengan buruk akhlak. Beginilah yang terjadi di sebahagian besar negara-negara umat Islam terutamanya negara-negara Islam Arab.

Ustaz Sharipudin Abdul Kadir
Ketua Perhubungan (ISMA) Kelantan


Rasulullah ﷺ vaksin kurniaan Allah SWT

BANGI, 12 Rabiulawal 1442H, Khamis – Kelahiran Rasulullah ﷺ lebih 1,400 tahun lalu adalah anugerah atau ‘vaksin’ kurniaan Allah SWT.

Timbalan Ketua Pengarah (Operasi) Jabatan Kemajuan Islam Malaysia (Jakim), Datuk Abdul Aziz Jusoh berkata, rahmat vaksin pimpinan Rasulullah ﷺ membawa perubahan norma baharu dalam ketamadunan manusia, yang meliputi tiga aspek utama kehidupan iaitu akidahunggul, syariat yang syumul serta akhlak luhur.

Dalam soal akidah, Abdul Aziz berkata, Rasulullah ﷺ membawa perubahan besar kepada umat manusia dengan mengangkat martabat dan kemuliaan mereka daripada pandemik kejahilan yang bertunjangkan hawa nafsu, kesesatan dan penyembahan berhala kepada akidah suci yang mentauhidkan Allah SWT.

Beliau berkata, baginda ﷺ membawa risalah tauhid yang diiktiraf di sisi Allah SWT dan menjamin kebahagiaan di dunia serta akhirat.

“Inilah tugas utama barisan Rasul, iaitu menyeru umat manusia kepada akidah pengesaan dan pengabdian kepada Allah SWT semata-mata.

“Rasulullah ﷺ bermujahadah membawa umat manusia kepada akidah yang benar dan jalan yang lurus dengan penuh hikmah kebijaksanaan.

“Lantaran itu, Islam mampu bertahan sehingga kini dan bakal bangun pada masa hadapan. Inilah sifat akidah yang menjadi tunjangan kita beragama dan menolak segala bentuk kepercayaan syirik, khurafat dan karut,” katanya menulis di Berita Harian, hari ini.

Mengulas mengenai perkara sama, Abdul Aziz berkata, vaksin dibawa Rasulullah ﷺ daripada aspek syariah berjaya merawat pandemik yang merosakkan sistem kehidupan umat manusia keseluruhannya – bermula dari soal keabdian, kekeluargaan, kemasyarakatan dan pemerintahan yang penuh bertamadun.

Beliau berkata, Rasulullah ﷺ bersungguh-sungguh menyampaikan risalah syariat Islam bermula dengan keluarga, sahabat dan kaum sehingga Islam berjaya ditegakkan sebagai sebuah sistem pentadbiran negara Islam.

Jelasnya, syariat Islam yang dibawakan oleh Rasulullah ﷺ adalah suatu sistem kehidupan yang komprehensif merangkumi segala aspek kehidupan manusia baik dalam sistem pentadbiran, perundangan, kewangan dan sebagainya.

“Islam menetapkan standard kehidupan yang terbaik dalam mengatur perjalanan hidup manusia di muka bumi ini. Bermula daripada fasa kelahiran hinggalah berakhirnya kehidupan seseorang manusia.

“Ini termasuklah aturan ditetapkan dalam hubungan manusia dengan Allah SWT dan hubungan manusia sesama manusia dengan penuh keseimbangan.

“Tidak mungkin syariat dibawa Rasulullah ﷺ ini adalah satu perkara yang sia-sia dan tidak mempunyai makna, sedangkan baginda ﷺ sudah bermujahadah dan berjuang untuk kebaikan ummah yang dicintai dan demi kesejahteraan seluruh alam,” katanya.

Dari segi akhlak, Rasulullah ﷺ berjaya menyuntik vaksin dengan mendidik umat manusia dari kejahilan menjadi insan mulia, membentuk kezaliman kepada keadilan dan mengubah kedegilan kepada bertimbang rasa, katanya.

Abdul Aziz berkata, baginda ﷺ menjadi teladan sempurna sepanjang zaman, yang mencakupi semua aspek demi kebahagiaan dan kesejahteraan hidup di dunia dan akhirat.

Katanya, syariat yang diturunkan oleh Allah SWT melalui baginda ﷺ pada mulanya kelihatan aneh dan ganjil pada pandangan hati manusia kerana wujudnya jurang yang jauh antara realiti hidup duniawi dengan realiti hidup rohani.

“Namun, akhirnya terbukti risalah itu membawa rahmat kepada tamadun manusia seluruhnya.

“Justeru, marilah kita berpegang teguh dengan dua ‘vaksin’ peninggalan Rasulullah ﷺ, iaitu al-Quran dan sunahnya yang menjadi teras utama panduan umat seluruhnya,” katanya.


UNRWA lancar rayuan kemanusiaan, pemulihan bernilai RM679 juta untuk Gaza

RAMALLAH, 11 Zulkaedah 1442H, Selasa – Agensi Kerja dan Bantuan Pelarian Palestin (UNRWA) melancarkan, rayuan kemanusiaan dan pemulihan awal berjumlah AS$164 juta (RM679 juta) berikutan pertempuran di Semenanjung Gaza pada Mei 2021.

Rayuan yang diperbaharui itu menggabungkan tindakan kecemasan segera yang dilaksanakan UNRWA di Gaza dan Tebing Barat antara 10 dan 31 Mei, serta keperluan pemulihan awal pelarian Palestin di dua wilayah berkenaan termasuk Baitulmaqdis Timur hingga 31 Disember 2021.

Ia menggantikan Rayuan Kilat berjumlah AS$38 juta (RM157 juta) yang dikeluarkan pada 19 Mei 2021.

“Kesan konflik ini terhadap pelarian Palestin – seperti tiga kali keganasan sebelumnya – sangat dahsyat.

“Trauma yang dialami oleh penduduk Gaza, termasuk sekitar 1.4 juta pelarian Palestin, akan terus dirasai untuk tempoh lama,” kata Ketua Pesuruhjaya UNRWA, Philippe Lazzarini.

Serangan udara negara haram Israel telah menyebabkan kerosakan teruk pada infrastruktur fizikal, termasuk rumah dan rangkaian kemudahan UNRWA seperti air serta sanitasi di kem pelarian.

Kemudahan UNRWA yang berfungsi sebagai tempat perlindungan kecemasan juga mengalami kerosakan sehingga 71,000 orang terpaksa mencari perlindungan ketika kemuncak konflik.

Sehingga 23 Mei, dianggarkan 7,500 pelarian Palestin masih kehilangan tempat tinggal, 7,150 daripadanya berlindung dengan saudara-mara atau rakan, manakala 350 lagi menumpang di dua sekolah UNRWA di Jabalia dan Kem Beach.

Rayuan kemanusiaan itu menggariskan beberapa keperluan untuk membaiki tempat tinggal kecemasan, bantuan kemanusiaan kepada keluarga yang dipindahkan dan pembaikan semula kemudahan UNRWA.

Selain itu, ia akan menjadi dana yang diperlukan untuk mensubsidi sementara pembayaran sewa keluarga Palestin yang hilang tempat tinggal dalam bentuk Bantuan Tunai Peralihan Tempat. – Agensi


JAIS benarkan PPP kendali akad nikah melalui sidang video

SHAH ALAM, 14 Jamadilakhir 1442H, Rabu – Jabatan Agama Islam Selangor (JAIS) membenarkan Penolong Pendaftar Perkahwinan (PPP) yang bertugas di semua masjid pengurusan untuk melaksanakan akad nikah secara sidang video mulai 4 Februari ini.

Pengarah JAIS, Datuk Mohd Shahzihan Ahmad berkata, sehubungan itu perkhidmatan kaunter secara janji temu mula dibuka bagi urusan tertentu di Pejabat Agama Islam Daerah (PAID) mulai Isnin ini.

“Buat permulaan, 25 urusan janji temu ditetapkan setiap hari bagi perkhidmatan kaunter yang dibuka mulai pukul 8.00 pagi hingga pukul 1.00 petang, dan setakat ini 900 slot janji temu di semua PAID telah penuh sehingga Jumaat ini.

“Slot janji temu yang dibuka ini juga akan ditingkatkan dari semasa ke semasa berdasarkan kepada arahan Majlis Keselamatan Negara, Kementerian Kesihatan Malaysia dan permintaan pelanggan,” katanya dalam satu kenyataan, hari ini.

Beliau berkata, sejak Perintah Kawalan Pergerakan (PKP) 2.0 dikuatkuasakan pada 13 Januari lepas, JAIS melaksanakan majlis akad nikah secara sidang video dengan mengutamakan perkara wajib dan rukun nikah bagi memastikan keselamatan semua pihak terpelihara daripada jangkitan COVID-19.

Katanya, sejak PKP dilaksanakan sehingga kini, 442 pasangan telah dinikahkan secara sidang video dengan Pendaftar Perkahwinan di PAID menyaksikan lafaz ijab dan qabul oleh wali serta pengantin lelaki yang berada di rumah dengan pengantin perempuan bersama dua saksi. – Bernama


Pelajar di AS dijangka selesai terima vaksin awal 2022

WASHINGTON, 24 Rejab 1442H, Isnin – Pelajar sekolah menengah di Amerika Syarikat (AS) dijangka menerima vaksinasi COVID-19 pada musim luruh, kata pegawai atasan penyakit berjangkit AS, Dr Anthony Fauci.

Beliau berkata, pelajar akan selesai menerima vaksinasi pada awal tahun 2022.

Pada masa sama, beliau berharap, Pusat Pengendalian dan Pencegahan Penyakit mengeluarkan garis panduan yang lebih longgar bagi orang yang telah divaksinasi.

Bagaimanapun, beliau menggesa agar orang ramai terus berwaspada terhadap langkah-langkah pencegahan – yang mana lebih 80 peratus orang Amerika yang masih menunggu suntikan.

AS kini melakukan vaksinasi kepada 2.1 juta orang sehari.

Fauci berkata, kanak-kanak sekolah rendah kemungkinan akan siap menerima vaksinasi pada suku pertama tahun depan, setelah kajian mengenai keselamatan selesai, katanya.

Penurunan kes telah mulai mendatar dengan 60,000 hingga 70,000 jangkitan baru setiap hari.

Beliau mahukan kerajaan melanjutkan perintah memakai pelitup muka dan langkah-langkah pencegahan lain bagi mengelakkan kemunculan varian baru. – Agensi


Op Patuh: Mandat di bahu KDN lancarkan Pelan Pemulihan Negara

BANGI, 16 Zulkaedah 1442H, Ahad – Persatuan Bekas Polis Malaysia (PBPM) menyokong penuh keputusan Majlis Keselamatan Negara (MKN) memberikan mandat kepada Kementerian Dalam Negeri (KDN) bagi menyelaraskan segala tindakan penguatkuasaan undang-undang, termasuk operasi serbuan yang melibatkan semua agensi-agensi penguatkuasa di seluruh negara.

Presiden PBPM, Datuk Hussin Awang Ngah berkata, beliau melihat Menteri Dalam Negeri, Datuk Seri Hamzah Zainuddin yang juga Pengerusi Jawatankuasa Koordinasi Penguatkuasaan dan Pematuhan SOP PKP COVID-19 (JKPS) amat tegas serta komited dalam memastikan pematuhan prosedur operasi standard (SOP) bagi melandaikan bacaan kes-kes jangkitan COVID-19 yang grafnya amat membimbangkan.

“Apabila KDN mengambil secara sepenuhnya saya percaya ia akan menjadikan mereka yang cuba melanggar peraturan dan undang-undang tidak berani berbuat demikian.

“Tindakan yang tegas secara berterusan dapat membantu kita bebas daripada pandemik ini,” katanya dalam satu kenyataan, hari ini.

Kelmarin, Hamzah berkata, kerajaan akan melaksanakan operasi membanteras ketidakpatuhan SOP peringkat nasional yang dikenali sebagai Op Patuh dalam kalangan masyarakat dan sektor ekonomi terutama perkilangan.

Katanya, Op Patuh memberi lebih fokus dan bersepadu terhadap penguatkuasaan pematuhan SOP dalam kalangan kilang dan premis perniagaan yang beroperasi, termasuk penyalahgunaan surat kelulusan.

Menyambut baik keputusan itu, Hussin berkata, operasi ini dipercayai dapat memastikan Pelan Pemulihan Negara berjalan dengan lancar.

Pada masa sama, beliau menyokong tindakan tegas KDN membanteras isu pendatang asing tanpa izin (PATI) yang sekian lama membelenggu rakyat Malaysia.

“Seramai 3,138 PATI telah menyerah diri dan 4,877 PATI telah ditahan sepanjang operasi yang dijalankan. Ada dalam kalangan rakyat kita terlibat dalam membawa masuk PATI ke dalam negara kita.

“Menteri Dalam Negeri telah bertindak tepat dalam mengambil secara serius aduan rakyat dalam memastikan PATI serta mereka yang bersubahat ini dikenakan tindakan hukuman yang sepatutnya.

“Saya berpandangan jika langkah pembenterasan PATI ini berterusan ianya memberikan impak positif kepada rakyat dan juga negara termasuk juga mengurangkan kes-kes jenayah yang melibatkan PATI,” katanya lagi.

Dalam pada itu, beliau turut mengajak pertubuhan bukan kerajaan (NGO) serta masyarakat agar bersama-sama mematuhi SOP COVID-19 yang ditetapkan, dan memberikan maklumat berkaitan PATI di kawasan masing-masing bagi membantu KDN berserta agensi berkaitan membanterasnya.


Pemimpin parti Melayu masih ditakuk lama, usang

BANGI, 14 Syaaban 1442H, Ahad – Perebutan beberapa penjuru antara parti-parti Melayu yang dijangka berlaku dalam Pilihan Raya Umum Ke-15 (PRU15) hanya merugikan bangsa majoriti.

Walhal sepatutnya, parti-parti Melayu memperkukuhkan kedudukan bangsa Melayu dalam persada politik negara dengan meletakkan calon yang berwibawa dan amanah.

Pemerhati politik, Ustaz Sharipudin Abdul Kadir menegaskan, calon yang terlibat dengan pelbagai krisis akhlak dan maruah tidak layak untuk berada di tampuk kepimpinan parti dan negara.

Justeru, beliau menggesa parti-parti Melayu mengetepikan sikap taksub kepartian ketika menentukan calon dalam pilihan raya nanti.

“Bangsa Melayu perlu berfikir dalam konteks bangsa, asalkan mereka calon yang layak dan berwibawa dari bangsa Melayu.

“Bangsa Melayu masih berjuang atas sentimen parti. Ini bermakna calon-calon dari kelompok kluster mahkamah akan terus mengekalkan kedudukan di kawasan masing masing dengan mendakwa bahawa ini adalah kerusi UMNO yang mereka sandang.

“Senario ini menggambarkan bahawa kepimpinan parti Melayu yang ada masih berfikiran di takuk lama yang telah usang berbanding dengan parti-parti cauvinis dan rasis,” katanya menerusi catatan di Facebook.

Beliau berkata demikian dipercayai merujuk kepada kenyataan Timbalan Presiden UMNO, Datuk Seri Mohamad Hasan bahawa semua kerusi UMNO adalah milik parti itu dan tidak akan sesekali dilepaskan.

Mengulas lanjut, Ustaz Sharipudin berkata, parti cauvinis dan rasis meletakkan agenda bangsa sebagai asas perjuangan mereka.

“Parti-parti mereka hanya sebagai wasilah untuk mencapai agenda bangsa.

“Bangsa Cina menyokong semua calon dari bangsa mereka tanpa mengira parti. PRU akan datang sepatutnya parti-parti Melayu memilih calon yang berwibawa dari kalangan parti-parti Melayu.

“Tidak ada makna pemuafakatan atau persepakatan jika tidak ada titik pertemuan yang sama dengan meletakkan agenda bangsa yang perlu diutamakan,” katanya.


Angka kematian rakyat Palestin meningkat kepada 1,100

GAZA, 26 Rabiulawal 1445H, Khamis – Angka kematian akibat serangan Israel di Semenanjung Gaza terus meningkat – sekurang-kurangnya 1,100 rakyat Palestin, termasuk 326 kanak-kanak telah terbunuh dalam lebih lima hari pengeboman Zionis di wilayah yang dikepung.

Kementerian Kesihatan Gaza juga mengesahkan, sekurang-kurangnya 5,339 telah cedera, dengan berpuluh-puluh rakyat Palestin kehilangan nyawa mereka dalam serangan baharu sejak beberapa jam lalu.

Israel terus menyasarkan zon komersial, kawasan perumahan dan kem pelarian Gaza pada hari Rabu.

Agensi berita rasmi Palestin WAFA melaporkan bahawa pesawat Israel mengebom pangsapuri kediaman serta sebuah pelabuhan di barat Kota Gaza dengan sejumlah besar roket dan peluru.

Pengeboman itu memusnahkan sejumlah besar bangunan dan menyebabkan kecederaan sehingga penduduk dipindahkan  segera ke Hospital al-Shifa di barat bandar itu.

Dalam pada itu, Bulan Sabit Merah Palestin berkata, empat paramedik Bulan Sabit Merah Palestin terbunuh dalam serangan udara Israel.

Mereka maut apabila serangan ‘secara langsung menyasarkan ambulans’ Bulan Sabit Merah di utara Gaza, dan yang keempat dalam serangan berasingan di timur wilayah yang dikepung.

Sementara itu, agensi bantuan kemanusiaan Pertubuhan Bangsa-Bangsa Bersatu yang beroperasi di Semenanjung Gaza memaklumkan, 11 pekerjanya telah terbunuh oleh serangan udara Israel di wilayah Palestin yang padat sejak Sabtu.

“Kami sangat sedih untuk mengesahkan bahawa 11 rakan sekerja UNRWA telah terbunuh sejak 7 Oktober di Semenanjung Gaza,” kata Agensi Bantuan dan Kerja Raya PBB untuk Pelarian Palestin (UNRWA), dalam satu kenyataan.

Ini termasuk lima guru di sekolah UNRWA, seorang pakar sakit puan, seorang jurutera, seorang kaunselor psikologi dan tiga kakitangan sokongan, katanya.

“Ada yang terbunuh di rumah mereka bersama keluarga. UNRWA meratapi kehilangan ini dan berduka dengan rakan sekerja kami dan keluarga,” katanya.

Menurut UNRWA, sekurang-kurangnya 20 kemudahannya di Gaza telah rosak akibat serangan itu, termasuk dua sekolah.

Di bahagian lain dalam kenyataan itu, UNRWA juga berkata hampir 175,500 orang pelarian dalaman berlindung di 88 sekolahnya di seluruh Gaza.

“Jumlahnya terus meningkat apabila serangan udara berterusan daripada Tentera udara Israel,” katanya.


Sokong, miliki item Daesh warga Indonesia dipenjara 7 tahun

KUALA LUMPUR, 27 Jamadilakhir 1442H, Selasa – Seorang pemandu lori pasir warganegara Indonesia yang dipenjara tujuh tahun kerana memberi sokongan kepada kumpulan pengganas Daesh menangis di Mahkamah Tinggi di sini hari ini sambil mengakui perbuatannya itu adalah bodoh.

Pesuruhjaya Kehakiman Datuk Aslam Zainuddin menjatuhkan hukuman itu terhadap Fajrial, 36, selepas tertuduh menukar pengakuan kepada bersalah semasa sebutan semula kes itu, hari ini.

Mahkamah menjatuhkan hukuman penjara tujuh tahun bagi tuduhan memberi sokongan dan dua tahun bagi kesalahan memiliki item berkaitan kumpulan pengganas Daesh dan memerintahkan kedua-dua hukuman penjara berjalan serentak bermula dari tarikh tangkap pada 21 Sept 2019.

Dalam rayuannya, Fajrial yang tidak diwakili peguam merayu hukuman ringan dengan alasan dia penanggung utama keluarga.

“Saya tidak pernah buat apa-apa jenayah lain selama ni. Apa yang berlaku ini adalah atas kebodohan saya sendiri. Saya ada anak kecil,” katanya sambil menangis.

Timbalan Pendakwa Raya Mohd Firdaus Abu Hanipah memohon agar mahkamah mengambil kira faktor kepentingan awam sebelum menjatuhkan hukuman terhadap tertuduh dan memohon hukuman setimpal.

“Ia bukan sahaja menjadi pengajaran kepada tertuduh malah berupaya menjadi mesej kepada masyarakat di luar sana betapa seriusnya kesalahan ini dan beratnya hukuman sekiranya mereka terlibat dengan kesalahan sebegini.

Saya juga berharap agar hukuman ini akan membuatkan tertuduh berubah dan tidak lagi melibatkan diri dengan kesalahan sama,” katanya.

Fajrial didakwa telah memberi sokongan kepada kumpulan Daesh dengan cara mempromosikan kumpulan pengganas tersebut dalam perbualan aplikasi ‘WhatsApp’ bersama dengan seorang individu lain melalui telefon bimbitnya di rumah kongsi, Jeti Tolak Pasir, Kampung Permatang Arang, Pekan, Pahang antara 29 Julai 2019 sehingga 21 Sept 2019.

Lelaki itu dituduh mengikut Seksyen 130J(1)(a) Kanun Keseksaan (KK) yang memperuntukkan hukuman penjara sepanjang hayat atau penjara tidak melebihi 30 tahun atau denda dan hendaklah dilucuthakkan mana-mana bahan tersebut.

Tertuduh juga didakwa memiliki item-item yang berunsur perbuatan keganasan atau berkaitan dengan kumpulan pengganas Daesh di dalam telefon bimbit sama di tepi jalan berhadapan sebuah masjid, Pekan, Pahang pada 5.30 petang, 21 Sept 2019 mengikut Seksyen 130JB (1)(a) KK yang membawa hukuman penjara maksimum tujuh tahun atau denda dan boleh dilucut hak mana-mana item tersebut. – Bernama


Indonesia hapus semua sekatan COVID-19, yakin rakyat ada antibodi

JAKARTA, 6 Jamadilakhir 1444H, Jumaat – Indonesia pada Jumaat membatalkan semua langkah sekatan yang masih ada untuk mengawal penularan COVID-19 sebelum ini.

Presiden Joko Widodo berkata, kebanyakan penduduk negara itu sudah mempunyai antibodi terhadap penyakit itu.

“Tidak akan ada lagi sekatan pada perhimpunan dan pergerakan,” kata presiden pada sidang akhbar, sambil menyatakan bahawa keputusan itu diambil berdasarkan angka jangkitan terkini.

Sebelum pengumuman itu, kebanyakan sekatan mobiliti telah dikeluarkan untuk penerima sekurang-kurangnya satu suntikan vaksin penggalak, tetapi pihak berkuasa masih meminta pelitup muka dipakai di kawasan tertutup dan penggunaan aplikasi penjejak COVID apabila memasuki kebanyakan ruang awam.

Pada satu ketika, Indonesia mempunyai kadar jangkitan tertinggi di Asia, tetapi kes harian telah menurun kepada di bawah 1,000 kebanyakan hari dalam minggu lalu, dengan kemasukan ke hospital dan kematian agak rendah.

Negara keempat paling ramai penduduk di dunia itu merekodkan lebih 6.7 juta kes secara keseluruhan, dengan 160,583 kematian.

Hampir 75 peratus rakyat Indonesia berusia lebih 6 tahun, atau 174.7 juta orang, telah menerima dua suntikan vaksin dan kira-kira 68.5 juta telah mendapat sekurang-kurangnya satu suntikan penggalak, menurut data Kementerian Kesihatan. – Agensi


Mangsa banjir boleh tangguh bayaran pinjaman kereta, rumah

PUTRAJAYA, 17 Jamadilawal 1443H, Rabu – Mangsa banjir akan menerima kemudahan penangguhan bayaran ansuran pinjaman kereta, perumahan dan hartanah, kad kredit serta pinjaman peribadi selama enam bulan.

Perdana Menteri, Datuk Seri Ismail Yaakob berkata, mereka juga layak membuat pembiayaan kewangan peribadi tanpa faedah sehingga RM5,000 melalui Bank Simpanan Nasional (BSN).

Katanya, RM100 juta diperuntukkan bagi tujuan ini untuk meringankan beban mangsa banjir termasuk untuk membeli peralatan dan kelengkapan rumah yang musnah akibat bencana.

“Moratorium (rehat bayaran) 6 bulan pertama ke atas pembayaran ansuran bulanan dan terbuka kepada mangsa- mangsa banjir di seluruh negara,” katanya dalam satu kenyataan, hari ini.

Selain itu, TEKUN Nasional pula mengkhususkan dana berjumlah RM30 juta untuk Pinjaman Pemulihan Banjir Pembiayaan bagi perusahaan kecil dan sederhana (PKS) mikro yang terkesan.

“TEKUN Nasional menyediakan pinjaman sehingga RM10,000, tiada kadar faedah dikenakan dan moratorium bayaran balik diberikan untuk 12 bulan.

“Manakala Bank Negara Malaysia (BNM) pula mengumumkan kemudahan pembiayaan sebanyak RM200 juta untuk PMKS yang terjejas melalui Kemudahan Bantuan Bencana (DRF) 2022,” katanya.

Ismail Sabri berkata, BNM juga sedang berusaha untuk menambah peruntukan ke atas DRF 2022 yang diumumkan baru-baru ini daripada RM200 juta kepada RM500 juta berdasarkan keperluan semasa.

“Kesemua inisiatif di atas ini adalah lanjutan daripada bantuan kerajaan yang telah saya umumkan sebelum ini termasuk Bantuan Wang Ihsan (BWI) berjumlah RM1,000 bagi setiap ketua isi rumah, bagi membantu meringankan beban Keluarga Malaysia yang terkesan akibat banjir,” katanya.


Kenaikan gaji minimum penjawat awam perlu dikaji secara menyeluruh

IPOH, 17 Syaaban 1443H, Ahad – Kajian menyeluruh perlu dilakukan termasuk membabitkan aspek keupayaan kewangan sebelum membuat sebarang keputusan berhubung kenaikan gaji minimum penjawat awam di negara ini, kata Ketua Pengarah Jabatan Perkhidmatan Awam, Datuk Seri Mohd Shafiq Abdullah.

“Kita tahu kerajaan juga mempunyai beban yang tinggi dan membayar pencen dan sebagainya. Kakitangan awam kita perlu pendekatan menyeluruh (sebelum kenaikan),” katanya ketika ditemui pemberita selepas menghadiri majlis perjumpaan bersama pegawai kanan negeri Perak di Bangunan Perak Darul Ridzuan di sini, hari ini.

Beliau berkata demikian bagi mengulas kadar gaji minimum baharu sebanyak RM1,500 yang diumumkan Perdana Menteri, Datuk Seri Ismail Sabri Yaakob semalam kepada majikan syarikat besar dan sama ada ia turut dilaksanakan kepada penjawat awam.

Dalam perkembangan lain, Mohd Syafiq berkata, kepercayaan rakyat kepada perkhidmatan awam juga perlu ditingkatkan termasuk memudahcara perkhidmatan, mengurangkan kerenah birokrasi, tangkas dan berinovasi berpaksikan kepada rakyat.

Semalam, Ismail Sabri mengumumkan bahawa kerajaan meluluskan pelaksanaan kadar gaji minimum RM1,500 sebulan di seluruh negara mulai 1 Mei ini dan ia berkuat kuasa terlebih dahulu membabitkan syarikat-syarikat besar dan syarikat berkaitan kerajaan (GLC). – Bernama


JAINJ sahkan Illi Najwa masih Islam

JOHOR BAHRU, 4 Syaaban 1442H, Khamis – Wanita warganegara Malaysia, Illi Najwa Anuar Hussin Saddique yang sebelum ini menimbulkan kontroversi berkahwin dengan Kapten Hoki India, Manpreet Singh Pawar pada tahun lalu, disahkan masih beragama Islam.

Perkara berkenaan dimaklumkan Jabatan Agama Islam Negeri Johor (JAINJ), selepas hasil siasatan dipersembahkan kepada Sultan Johor, Sultan Ibrahim Sultan yang turut berkenan menerima menghadap Illi Najwa di Pejabat Mados, Istana Bukit Pelangi, hari ini.

Hadir bersama Mufti Johor, Datuk Yahya Ahmad dan Pengarah JAINJ, Datuk Md. Rofiki Shamsudin.

Dalam pertemuan itu, Datuk Yahya mempersembahkan hasil siasatan JAINJ berhubung status perkahwinan dan keagamaan Illi Najwa bersama pasangan.

Katanya, siasatan secara menyeluruh telah dijalankan JAINJ dan mendapati wanita berkenaan masih Islam.

“Pihak JAINJ telah memanggil Illi Najwa bersama ibunya serta beberapa saksi lain dan keterangan juga diambil daripada mereka.

“Hasil siasatan mendapati Illi Najwa tidak pernah keluar dari Islam, malah pada hari ini beliau (Illi Najwa) juga hadir bersama kami untuk mengadap Baginda Tuanku Sultan,” katanya menerusi kenyataan dimuat naik di Facebook rasmi Sultan Johor, Sultan Ibrahim Sultan Iskandar.

Pada masa sama, Datuk Yahya berkata, pendaftaran perkahwinan pasangan itu di Johor Bahru juga kini dalam proses.

“Tiada ada apa-apa masalah untuk didaftarkan perkahwinan mereka dan isu ini juga sudah selesai,” katanya.

Disember lalu, Sultan Ibrahim menitahkan JAINJ dan Jabatan Mufti Johor menyiasat status terkini agama wanita berkenaan yang dilaporkan berkahwin dengan Kapten Hoki India.

Baginda bertitah, sebagai Ketua Agama Islam Johor, baginda bertanggungjawab memelihara kedudukan Islam supaya sentiasa terpelihara dan dipandang mulia selari dengan Perkara 57 Undang-Undang Tubuh Kerajaan Johor 1895 dan Perkara 3 Perlembagaan.


Perancis masih bergelut gelombang kedua COVID-19

PARIS, 25 Rabiulawal 1442H, Rabu – Kes COVID-19 di Perancis meningkat sebanyak 22,180 pada Selasa sementara jumlah kematian harian menyaksikan penurunan.

Jumlah jangkitan kini sebanyak 1,829,659, lapor Agensi Anadolu.

Kira-kira 472 kematian baharu dilaporkan, menurun 79 berbanding hari sebelumnya, dengan jumlah korban keseluruhan 42,207, menurut Kementerian Kesihatan.

Jumlah pesakit yang dirawat di hospital dalam tempoh 24 jam lalu berjumlah 20,921 meningkat sebanyak 858, dengan 3,095 berada di unit rawatan rapi.

Perancis kini mempunyai jumlah jangkitan keempat tertinggi di dunia di belakang Amerika Syarikat (AS), India dan Brazil.

Negara itu kini dalam fasa sekatan pergerakan kedua di seluruh negara sehingga 1 Disember.

Di seluruh dunia, jumlah kematian akibat COVID-19 menghampiri 1.3 juta di 190 negara sejak virus itu pertama kali dikesan di Wuhan, China pada akhir Disember tahun lalu.

Jumlah jangkitan lebih 51.2 juta, menurut data terbaru Johns Hopkins University yang berpangkalan di AS. – Bernama


Ilmu fiqh bencana, bantu orang ramai solat ketika musibah

KANGAR, 24 Jamadilakhir 1443H, Khamis – Orang ramai perlu didedahkan dengan ilmu fiqh bencana, agar mereka lebih bersedia menunaikan tanggungjawab solat ketika berhadapan dengan musibah, seperti banjir besar yang melanda negara baru-baru ini.

Raja Muda Perlis Tuanku Syed Faizuddin Putra Jamalullail bertitah ilmu fiqh bencana, merangkumi hukum menunaikan solat fardu ketika berlaku bencana alam, dan juga permasalahan muamalat seperti hukum mengambil hak orang lain atas dasar darurat, menjumpai barangan berharga hak milik orang lain dan membersihkan rumah ibadat bukan Islam.

“Ilmu Fiqh juga dapat membantu penjawat awam yang terlibat dengan bencana seperti Majlis Keselamatan Negara (MKN), Angkatan Pertahanan Awam Malaysia (APM) dan Jabatan Sukarelawan Malaysia (RELA), mengetahui beberapa hal berkenaan hukum hakam agama ketika menguruskan bencana,” titah baginda ketika perasmian Seminar Fiqh Bencana Bagi Tahun 2022 anjuran Jabatan Mufti Negeri Perlis, di Auditorium Jabatan Kebudayaan Dan Kesenian Negara (JKKN), di sini, hari ini.

Turut hadir Mufti Negeri Perlis Datuk Dr. Mohd Asri Zainul Abidin, Majlis Agama Islam dan Adat Istiadat Melayu Perlis (MAIPs), Jabatan Hal Ehwal Agama Islam Perlis (JAIPs), Suruhanjaya Pencegahan Rasuah Malaysia (SPRM), Polis Diraja Malaysia (PDRM), APM, Jabatan Bomba dan Penyelamat Malaysia (JBPM) dan beberapa agensi lain.

Titah baginda ia juga penting kepada guru agama, agar maklumat dapat disampaikan kepada seluruh lapisan rakyat samasa di sekolah mahupun di masjid.

“Beta yakin, seseorang yang sentiasa berusaha membantu orang lain pasti mendapat pertolongan Allah selaras dengan hadis, Rasulullah SAW yang bersabda “Sesungguhnya Allah menolong hamba, jika hamba menolong saudaranya” (riwayat Bukhari dan Muslim),” titah baginda.

Syed Faizuddin bertitah meminta rakyat negeri ini meluangkan masa untuk mempelajari ilmu fiqh, agar dapat memahaminya bersesuaian dengan ajaran Al-Quran dan Sunnah. – Bernama


Dos penggalak Sinovac disediakan mulai 14 Februari

PUTRAJAYA, 10 Rejab 1443H, Sabtu – Pusat Pemberian Vaksin (PPV) Offsite di bawah Program Imunisasi COVID-19 Kebangsaan (PICK) akan mula memberikan vaksin Sinovac sebagai dos penggalak secara percuma mulai 14 Februari ini.

ProtectHealth Corporation Sdn. Bhd. berkata, ia susulan pengumuman Menteri Kesihatan, Khairy Jamaluddin Abu Bakar pada 7 Februari lalu untuk membenarkan penerima Sinovac sebelum ini mendapatkan vaksin berkenaan sebagai dos penggalak.

Ia memaklumkan, mereka yang layak menerima dos penggalak dan ingin mendapatkan vaksin jenis Sinovac boleh menyemak senarai PPV Offsite di laman web ProtectHealth di pautan www.protecthealth.com.my.

“Bagaimanapun, Kementerian Kesihatan (KKM) masih mengesyorkan dos penggalak jenis Pfizer untuk penerima vaksin Sinovac kerana ia menawarkan tahap perlindungan yang lebih tinggi,” katanya menerusi satu kenyataan hari ini.


45 maut serangan udara di Afghanistan

HERAT, 2 Zulhijjah 1441H, Khamis – Serangan udara di timur Afghanistan mengorbankan 45 orang, termasuk orang awam, kata pegawai tempatan.

Gabenor daerah Adraskan di wilayah timur Afghanistan, Herat, Ali Ahmad Faqir Yar berkata, sekurang-kurangnya lapan orang awam adalah mangsa korban dalam kejadian itu.

“Setakat ini seramai 45 terbunuh dalam serangan udara oleh pasukan keselamatan di kawasan Kham Ziarat. Anggota Taliban termasuk di antara mereka yang terbunuh,” katanya.

Tidak jelas berapa banyak dari 37 yang tinggal adalah orang awam dan anggota Taliban.

Sementara itu, jurucakap Taliban, Qari Mohammad Yousuf Ahmadi dalam satu kenyataan berkata, dua serangan udara di Herat mengorbankan lapan orang awam dan 12 cedera.

Kementerian Pertahanan Afghanistan memaklumkan sedang menyiasat dakwaan korban orang awam dalam serangan oleh tentera negara berkenaan di kawasan itu.

Katanya, hasil penyiasatan akan dikongsikan kepada orang awam dan media.

Jurucakap pasukan tentera Amerika Syarikat (AS) di Afghanistan berkata, mereka tidak mengambil bahagian dalam serangan udara pada hari Rabu.

Negara pembuli AS menandatangani perjanjian bersejarah dengan pihak Taliban Februari lalu yang menyaksikan pengunduran sepenuhnya tentera asing dari Afghanistan dalam tempoh 14 bulan mendatang.

Bagaimanapun, perselisihan mengenai pembebasan tahanan yang dituntut oleh Taliban dan meningkatnya keganasan di seluruh negara telah menghambat kemajuan dan perbincangan yang masih belum bermula. – Agensi


11,000 guru di Nepal mogok, bantah RUU reformasi pendidikan

KATHMANDU, 7 Rabiulawal 1445H, Sabtu – Kira-kira 11,000 guru meneruskan mogok secara besar-besaran untuk hari ketiga di Nepal, sehingga menganggu sesi pembelajaran jutaan pelajar sekolah awam di seluruh negara itu.

Protes itu diadakan sebagai membantah rang undang-undang (RUU) reformasi pendidikan dan menentang cadangan kawalan kerajaan tempatan terhadap sekolah serta larangan guru menyertai kumpulan politik.

Sejak Khamis lalu, ribuan penunjuk perasaan berarak ke arah bangunan Parlimen di Kathmandu.

Polis anti-rusuhan bersenjata bertindak tegas ketika penunjuk perasaan cuba menolak penghadang besi untuk memasuki bangunan Parlimen.

Sementara itu, pelajar dan ibu bapa menggesa demontrasi itu ditamatkan bagi meneruskan pembelajaran yang tertangguh.

Kumpulan guru membantah peruntukan rang undang-undang yang menghalang mereka daripada menyertai gabungan politik.

Guru-guru berkenaan turut membantah rancangan untuk memberikan kawalan kerajaan tempatan terhadap sekolah, sedangkan ia adalah hak eksklusif kepada kerajaan persekutuan.

Perubahan Perlembagaan yang diluluskan pada 2015 telah mengalihkan tadbir urus beberapa institusi awam, seperti sekolah dan hospital kepada pihak berkuasa tempatan.

Namun, sebahagian pakar pendidikan berpandangan pembabitan guru dalam politik hanya akan menjejaskan kualiti pendidikan.- Agensi


Banjir besar Filipina ragut 51 nyawa

MANILA, 10 Jamadilakhir 1444H, Selasa – Angka kematian akibat banjir dan tanah runtuh baru-baru ini di seluruh Filipina meningkat kepada 51 orang.

Menurut agensi bencana negara itu, jumlah kematian mungkin meningkat apabila penyelamat masih mencari 19 mangsa yang hilang lebih seminggu selepas hujan lebat melanda wilayah tengah dan selatan pada hujung minggu Krismas.

Cuaca buruk melanda ketika negara dengan 110 juta penduduk itu bersiap sedia untuk cuti Krismas yang panjang.

Tatkala ini, pihak berkuasa mengagihkan pek makanan kepada komuniti yang paling teruk terjejas.

Lebih 270,000 orang terpaksa mencari perlindungan kecemasan apabila hujan lebat membanjiri kampung luar bandar, menyebabkan lebih 4,500 rumah rosak atau musnah dan memusnahkan lebih 7,000 hektar tanaman.

Kebanyakan kematian berlaku di wilayah Misamis Occidental, di selatan pulau Mindanao, di mana 19 orang maut akibat lemas atau tanah runtuh akibat hujan.

Filipina disenaraikan antara negara yang paling terdedah kepada kesan perubahan iklim dan pakar memberi amaran bahawa ribut menjadi lebih kuat apabila dunia semakin panas. – Agensi


Gaza terus diserang, korban semasa cecah 139 orang

GAZA, 3 Syawal 1442H, Sabtu – Pesawat perang dan unit artileri pengganas Israel terus melancarkan serangan ke atas Gaza hari ini, meskipun seluruh masyarakat dunia mendesak tindakan itu dihentikan.

Agensi berita Anadolu yang memetik sumber berkata, pesawat perang Israel mengebom bahagian utara dan selatan Gaza, menyasarkan kumpulan pejuang Palestin serta sebuah rumah di utara.

Di selatan, sebuah rumah yang pernah mengalami serangan bom menjadi sasaran buat kali kedua oleh pesawat rejim, selain serangan artileri turut dibuat di beberapa tempat.

Kemas kini terbaharu, angka kematian serangan rejim kini meningkat kepada 139 orang, termasuk 39 kanak-kanak dan 22 wanita, selain 950 yang lain cedera.

Dalam serangan terkini ke atas sebuah kediaman, enam kanak-kanak dan dua wanita terbunuh.

Satu-satunya mangsa yang dilaporkan selamat adalah bayi berusia dua bulan, kata pihak berkuasa kesihatan di Gaza. – Agensi


Israel mahu jalin hubungan dengan Malaysia, kerajaan diminta beri amaran tegas

BANGI, 7 Zulkaedah 1442H, Jumaat – Kerajaan diminta bertegas dan memberi amaran kepada kerajaan haram Israel yang kononnya mahu menjalin hubungan dengan negara-negara majoriti muslim di Asia Tenggara iaitu Malaysia, Indonesia dan Brunei.

Ketua Penerangan Barisan Jemaah Islamiah Se-Malaysia (BERJASA) Selangor, Yudi Kurniawan Budi berkata, kenyataan Duta Israel ke Singapura, Sagi Karni itu disifatkan sebagai tidak bertanggungjawab di saat ketiga-tiga negara berkenaan mengutuk keras serangan rejim pengganas itu ke atas Palestin baru-baru ini.

“Kerajaan digesa memberi amaran kepada Israel, jangan cuba bermain api dengan Malaysia.

“Sebagai rakyat Malaysia, kami ingin menekankan bahawa Malaysia tidak akan tunduk dan menjalin sebarang hubungan diplomatik dengan Israel, dan sebarang usaha ke arahnya akan mendapat tentangan dan bantahan habis-habisan oleh seluruh rakyat Malaysia,” katanya dalam satu kenyataan, hari ini.

Yudi berkata, pihaknya akan terus meminta kerajaan Malaysia, Indonesia dan Brunei supaya mendesak Pertubuhan Bangsa-Bangsa Bersatu (PBB) untuk masuk campur serta menghukum kekejaman yang dilakukan Israel terhadap rakyat Palestin dalam serangan selama 11 hari bulan lalu.

“Kami ingin mengulangi pendirian bahawa tiada sebarang hubungan dan jalinan dengan negara haram Israel akan dibuat, roh perjuangan dalam sanubari umat Islam di Malaysia terus mekar dan membara kerana perang 11 hari Palestin menentang kezaliman rejim Zionis Israel,” katanya.

Memetik laporan yang disiarkan Reuters semalam, Sagi menyatakan bahawa negara haram Israel berusaha menjalin hubungan dengan negara-negara majoriti muslim di Asia Tenggara iaitu Malaysia, Indonesia dan Brunei.

Kenyataan tidak bertanggungjawab Sagi diungkapkan selepas ketiga-tiga negara Islam Asia Tenggara itu mengutuk keras serangan udara Israel ke atas Gaza bulan lalu sehingga menyebabkan lebih 250 penduduk Palestin maut.

Sagi bagaimanapun berkata, kritikan daripada pemimpin tiga negara itu ‘tidak jujur’ dan mengabaikan ‘hakikat sebenar konflik’, yang menurutnya adalah antara Israel dan Hamas dan bukan rakyat Palestin.

Indonesia, Malaysia dan Brunei sebelum ini telah mendesak PBB untuk masuk campur dan menghentikan ‘kekejaman yang dilakukan terhadap rakyat Palestin’.

Ketiga-tiga negara itu tidak mempunyai hubungan formal dengan Israel dan telah berulang kali meminta penghentian penjajahan Israel di wilayah Palestin serta bergerak ke arah penyelesaian dua negara berdasarkan perbatasan sebelum perang Timur Tengah 1967.


Murtad: Polis Johor masih kesan suspek

JOHOR BAHRU, 13 Rejab 1442H, Khamis – Polis masih mengesan seorang lelaki yang didakwa memurtadkan seorang wanita Islam sehingga menjadi tular dalam media sosial baru-baru ini.

Ketua Polis Johor Datuk Ayob Khan Mydin Pitchay berkata polis sudah mengambil keterangan daripada bapa dan kakak suspek masing-masing berusia 64 dan 34 tahun untuk membantu siasatan.

“Mengikut keterangan bapa dan kakaknya, suspek berumur 29 tahun itu sudah lama tidak tinggal di rumah yang diperiksa polis tempoh hari,” katanya dalam sidang media selepas majlis penyerahan 34 kereta Toyota Hilux GS-Cargo Single Cab 2.4 kepada kontinjen Johor di Ibu Pejabat Polis Kontinjen Johor di sini, hari ini.

Ayob Khan memberi jaminan bahawa kes itu akan disiasat secara telus, adil dan saksama mengikut undang-undang dan orang ramai dinasihatkan supaya ‘tidak memanaskan’ keadaan dengan mengeluarkan kenyataan atau provokasi yang boleh menimbulkan ketegangan kaum dalam negara khususnya di negeri ini.

Video berdurasi tiga minit dan 26 saat yang menunjukkan seorang lelaki mengaku memurtadkan seorang perempuan Islam dipercayai isterinya, tular menerusi media sosial.

Susulan itu, satu pemeriksaan telah dijalankan polis di sebuah rumah di Perjiranan Dato Onn, Bandar Dato Onn di sini pada 19 Feb lepas susulan maklumat bahawa orang ramai telah berkumpul di rumah itu kerana mengesyaki suspek berada di kediaman berkenaan.

Namun ketika pemeriksaan dibuat, hanya bapa dan kakak suspek yang berada di rumah itu.

Sementara itu, berkenaan program yang turut dihadiri Timbalan Ketua Polis Johor Datuk Khaw Kok Chin itu, Ayob Khan berkata kesemua kenderaan pacuan empat roda bernilai RM5.3 juta itu akan diagihkan ke semua Ibu Pejabat Polis Daerah negeri ini bagi menggantikan kenderaan Land Rover yang telah lama digunakan polis.

“Kenderaan ini akan digunakan bagi tujuan operasi yang telah dilengkapi dengan pelbagai aksesori tambahan seperti ‘weapon bracket’, radio kawalan jauh dan kamera kenderaan,” katanya. – Bernama


Suami bakar kereta saudara isteri kerana tak balik rumah lebih seminggu

JOHOR BAHRU, 27 Rejab 1442H, Khamis – Seorang lelaki menganggur memutuskan untuk melepaskan rasa berangnya terhadap isteri yang tidak pulang lebih dari seminggu dengan membakar kereta saudara wanita itu.

Ketua Polis Daerah Iskandar Puteri, Asisten Komisioner Dzulkhairi Mukhtar berkata, mangsa, seorang lelaki berusia 22 tahun, berada di rumahnya di sepanjang Jalan Indah 4/1 di Taman Bukit Indah di sini ketika dia mendengar penggera keretanya berbunyi sekitar jam 6.30 petang pada hari Rabu petang.

“Ketika mangsa pergi melihat apa yang sedang terjadi, dia melihat ada kebakaran di sebelah kiri keretanya dan segera berusaha memadamkannya.

“Namun, penyebarannya terlalu cepat sehingga mangsa memanggil pihak bomba dan penyelamat untuk meminta bantuan,” katanya di sini, hari ini.

Dzulkhairi berkata, kebakaran yang hampir menghancurkan kereta itu, dipadamkan oleh anggota bomba dan mangsa.

Mangsa yang mengenali suspek, kemudian memberitahu polis mengenai kejadian itu.

Katanya, berdasarkan maklumat yang diberikan oleh mangsa, polis dapat mengesan dan menangkap suspek berusia 47 tahun di Jalan Indah 5/5, yang berada di jarak kurang dari satu kilometer dari tempat kejadian.

“Siasatan awal mendapati suspek mengaku melakukan perbuatan itu kerana dia tidak berpuas hati dengan isterinya yang tidak pulang sejak 1 Mac berikutan perbalahan,” katanya, sambil menambah bahawa isteri tinggal di rumah mangsa.

Dzulkhairi juga mengatakan bahawa pemeriksaan terhadap suspek mendapati dia mempunyai satu rekod sebelumnya, selain saringan air kencing ke atasnya adalah negatif.

Beliau memaklumkan, kes itu disiasat mengikut Seksyen 435 Kanun Keseksaan, sementara suspek akan dihadapkan ke mahkamah untuk tujuan reman bagi membantu siasatan.


PA kutuk Israel sekat jemaah Palestin solat Jumaat di al-Aqsa

RAMALLAH, 15 Rejab 1442H, Sabtu – Pihak Berkuasa Palestin (PA) mengutuk pelanggaran rejim pengganas Israel ke atas tempat suci Islam di bandar-bandar yang dijajah di Baitulmaqdis dan Hebron.

Dalam satu kenyataan yang dikeluarkan Kementerian Luar Negeri, PA mengutuk tindakan Israel mengenakan sekatan sewenang-wenangnya untuk menyekat jemaah masuk ke masjid, selain usaha memperluaskan penjajahan mereka.

Kenyataan itu mendedahkan bahawa langkah rejim adalah satu pelanggaran kebebasan beribadah secara terang-terangan, kerana Israel menyekat jemaah Palestin memasuki Masjid al-Aqsa bagi menunaikan solat Jumaat.

Pihak berkuasa Israel juga menghalang azan dilaungkan di Masjid Al-Ibrahimi di bandar Hebron, Tebing Barat yang dijajah ketika hari penting bagi Yahudi.

55 peratus kawasan Masjid Al-Ibrahimi telah dijajah pada 1994, setelah pembunuhan beramai-ramai yang dilakukan oleh seorang penjajah Israel ketika solat Subuh – sehingga mengorbankan nyawa 29 jemaah.

Masjid Al-Ibrahimi terletak di Kota Lama Hebron, yang berada di bawah kawalan penjajah Israel.

Kira-kira 400 orang Yahudi Israel tinggal di kawasan Palestin yang dilindungi oleh 1,500 tentera rejim. – Agensi


Gerakan mahu bawa usul penyertaan Muda ke mesyuarat PN

BANGI, 30 Safar 1445H, Sabtu – Parti Gerakan berhasrat membawa usul kepada Mesyuarat Majlis Tertinggi Perikatan Nasional (PN) berhubung cadangan untuk membawa Parti Ikatan Demokratik Malaysia (Muda) menyertai gabungan itu.

Presidennya, Datuk Dominic Lau Hoe Chai berkata, sekiranya Muda menyertai PN, ia akan memperkukuhkan lagi perjuangan gabungan itu untuk membasmi rasuah negara, terutamanya dalam dunia politik.

Ini berikutan pendirian serta ideologi Muda sejajar dengan PN iaitu sebuah gabungan berintegriti serta antirasuah.

“Pendirian Gerakan ialah kita mengalu-alukan Muda menyertai PN tetapi PN ada prosedurnya.

“Apa-apa juga perkara mesti melalui mesyuarat Majlis Tertinggi PN, Gerakan akan bawa isu ini ke mesyuarat PN yang akan datang,” katanya seperti dilapor media tempatan, hari ini.

Dalam pada itu, Dominic yang juga Timbalan Pengerusi PN menjelaskan, setakat ini belum ada perbincangan rasmi diadakan bersama Muda berhubung cadangan itu.

Bagaimanapun, beliau pernah menyatakan hasrat itu secara tidak formal ketika bertemu dengan Syed Saddiq di Parlimen baru-baru ini.

“Syed Saddiq hanya tersenyum dan kita lihat responnya mungkin positif, tetapi apa pun PN ada prosedur,” katanya.

Terdahulu, Syed Saddiq secara rasmi mengumumkan keluar daripada Kerajaan Perpaduan untuk menjadi pembangkang sebagai kuasa ketiga.

Walaupun mengakui keputusan itu sukar, namun menurut Syed Saddiq, Muda perlu membuat keputusan berdasarkan prinsip.

Ia berikutan tindakan kerajaan menggugurkan 47 pertuduhan Timbalan Perdana Menteri, Datuk Seri Dr Ahmad Zahid Hamidi menyukarkan Muda untuk terus kekal berada dalam kerajaan.


Fitnah jual tanah: Annuar Musa akan ambil tindakan undang-undang

KUALA LUMPUR, 3 Rabiulakhir 1442H, Khamis – Menteri Wilayah Persekutuan, Tan Sri Annuar Musa akan mengambil tindakan undang-undang terhadap Ahli Parlimen Cheras, Tan Kok Wai yang mendakwa beliau telah bertindak menjual 42 plot tanah milik Dewan Bandaraya Kuala Lumpur (DBKL).

Tegasnya, sepanjang memegang jawatan menteri dalam tempoh lapan bulan sejak Mac lalu, beliau tidak pernah menerima apa-apa permohonan daripada DBKL untuk menjual mana-mana aset mereka.

Katanya, tindakan Tan yang juga Pengerusi DAP Wilayah Persekutuan itu sangat berbaur fitnah, menjejaskan reputasinya dan DBKL.

“Ia satu tuduhan berat dan sangat serius,” katanya pada sidang media di bangunan Parlimen hari ini.

Dakwaan Tan itu dilaporkan sebuah portal berita dalam talian semalam, yang mendakwa sepanjang tempoh Annuar memegang jawatan itu, banyak tanah milik DBKL yang dijual kepada pihak swasta untuk dimajukan membabitkan projek perumahan dan campuran komersial.

Annuar, yang juga Ahli Parlimen Ketereh berkata, Tan sepatutnya membangkitkan perkara itu dalam Dewan Rakyat supaya beliau boleh memberikan jawapan, bukannya di luar dewan.

“Tindakan di luar Parlimen tertakluk undang-undang tertentu, justeru saya telah arahkan peguam saya untuk ambil tindakan undang-undang terhadap beliau mengikut jalur dan proses sedia ada kerana saya memandang serius terhadap tuduhan seperti ini,” katanya.

Dalam perkembangan lain, Annuar yang juga Setiausaha Agung Barisan Nasional (BN) berkata, tidak timbul persoalan menteri daripada parti mana yang memegang sesuatu portfolio dalam Kabinet kerana keputusan kerajaan dibuat dalam mesyuarat jemaah menteri berdasarkan prinsip ‘tanggungjawab bersama’.

“Menteri pegang portfolio mana pun semua penting.

“Tidak ada satu menteri yang tidak penting, ini tidak timbul sebagai contoh Menteri Kanan Pendidikan (Dr Radzi Jidin)…memang betul kalah pada saya (dalam pilihan raya) tetapi dia sudah dilantik sebagai Senator dan mencukupi syarat untuk dilantik sebagai anggota jemaah menteri,” katanya.

Beliau berkata demikian selepas ditanya pemberita berkenaan kenyataan Pengerusi Lembaga Penasihat UMNO Tengku Razaleigh Hamzah yang berpendapat parti itu sepatutnya memegang lebih banyak jawatan menteri atau portfolio utama dalam Kabinet pimpinan Perdana Menteri Tan Sri Muhyiddin Yassin. -Bernama


Tentera laut rejim pengganas Israel serang nelayan Palestin

BAITULMAQDIS, 17 Zulkaedah 1443H, Jumaat – Tanpa sebarang alasan munasabah, tentera laut rejim pengganas Israel melepaskan tembakan ke arah nelayan Palestin di luar pantai Semenanjung Gaza yang dikepung pada Khamis, menyebabkan tiga orang cedera.

Ketiga-tiga mereka – Naser Ali Bakr, Muhammad Jaber Bakr dan Muhammad Fakhri Bakr – dibawa ke hospital untuk mendapatkan rawatan.

Kapten Nizar Ayyash memberitahu media bahawa Ali Bakr cedera parah akibat terkena tembakan peluru bersalut getah selepas bot pendudukan menyerang bot nelayan.

Katanya, sejak 2014 tentera laut Israel meningkatkan kempennya terhadap nelayan Palestin, mengejar dan merosakkan bot serta pukat mereka bahkan menahan sebahagian daripada nelayan.

“Pada 2020, hampir 22 nelayan telah ditahan. Bagaimanapun, 20 nelayan telah disoal siasat oleh Israel pada minggu lepas dan satu bot telah dirampas, manakala enjin 11 bot lagi dirampas dan dibawa ke pelabuhan Israel Ashdod,” kata Ayyash.

Dia mendakwa, tentera laut Israel cuba mengosongkan lautan daripada nelayan Palestin dan menyasarkan bot kecil dengan peluru hidup.

Sebagai sebahagian daripada sekatan darat, udara dan laut Israel di Gaza, bot tidak dibenarkan tersasar melebihi had tetap ke utara menuju ke Israel dan Mesir mengekalkan had yang sama ke barat daya.

Di bawah Perjanjian Oslo, nelayan Palestin dibenarkan memancing sehingga 20 batu nautika ke Laut Mediterranean, namun Israel kerap mengurangkan had sehingga serendah enam batu nautika. – Agensi


Pusat COVID-19 Asia, Indonesia tambah kapasiti ICU di daerah tinggi kes kematian

JAKARTA, 15 Zulhijjah 1442H, Ahad – Indonesia sedang menyiapkan unit rawatan rapi (ICU) tambahan untuk menampung jumlah pesakit COVID-19, ketika kerajaan masih mempertimbangkan keputusan sama ada melanjut atau melonggarkan sekatan yang sepatutnya berakhir pada Ahad.

Ekoran gelombang virus yang didorong daripada varian berbahaya Delta, Indonesia kini menjadi pusat COVID-19 di Asia dengan jumlah pesakit di hospital terus meningkat, terutama di Pulau Jawa.

“Kematian meningkat disebabkan oleh beberapa faktor. Hospital penuh, pesakit yang diterima untuk rawatan juga rendah atau kematian tanpa pengawasan dan ketika kuarantin kendiri,” kata Menteri Kanan, Luhut Pandjaitan dalam satu kenyataan.

Luhut yang bertanggungjawab mengendalikan kes COVID-19 di Pulau Jawa dan Bali berkata, kapasiti ICU akan ditambah di daerah-daerah yang melaporkan kes kematian tertinggi.

Bali yang terkenal sebagai pusat pelancongan telah mengalami kekurangan bekalan oksigen.

Minggu lalu, negara itu melaporkan kes kematian tertinggi dalam tempoh empat hari berasingan, dengan angka terkini sudah mencecah 82,000 kes.

Malah, jumlah kes jangkitan juga meningkat kepada lebih 1.3 juta, meskipun pakar kesihatan mendakwa kematian dan jumlah kes harian berkurang.

Setakat ini, hanya kurang tujuh peratus penduduknya yang berjumlah 270 juta orang sudah mendapatkan vaksinasi sepenuhnya, di mana hanya bergantung kepada dos Sinovac Biotech.

Difahamkan, kerajaan negara itu dijadual mengadakan sidang akhbar hari ini dipercayai berkaitan kes COVID-19 dan keputusan sekatan, namun masih belum menetapkan masanya. – Agensi


Hospital Putrajaya sedia laksana vaksin remaja 18 tahun ke bawah

BANGI, 28 Muharram 1443H, Isnin – Remaja berusia 18 tahun ke bawah kini berpeluang mendapat vaksinasi selepas Hospital Putrajaya bersedia melaksanakan program suntikan berkenaan di Pusat Pemberian Vaksin Khas (PPVK).

Remaja terbabit terdiri daripada pesakit yang dirujuk doktor pakar di hospital berkenaan termasuk rujukan dari pusat kesihatan luar serta Pusat Pemberian Vaksin (PPV) awam.

Ketua Unit Kesihatan Awam yang juga Ketua Penyelaras Program Vaksin Hospital Putrajaya, Dr Siti Alia Elliza berkata, pihaknya kini menunggu arahan untuk melaksanakan program itu.

“Setakat hari ini kami sudah melaksanakan pemberian vaksin jenis Comirnaty kepada 5,115 penerima bermula Mei lalu,” katanya seperti dipetik media tempatan, hari ini.

PPVK yang beroperasi di luar hospital itu sebahagiannya diadakan secara kerjasama dengan Putrajaya Holdings Sdn Bhd bermula 19 Julai lalu bertujuan meningkatkan jumlah pemberian vaksin.

Bermula minggu ini, media melaporkan remaja berusia bawah 18 tahun bakal menerima suntikan vaksin COVID-19.

Terdahulu, Menteri Kesihatan, Khairy Jamaluddin berkata, inisiatif itu akan dimulakan di Sarawak berikutan kelancaran pemberian vaksin di negeri itu yang kini sudah mencapai lebih 80 peratus populasi dewasanya divaksin.


Jokowi rombak Kabinet buat kali ketiga

JAKARTA, 16 Zulkaedah 1443H, Khamis – Presiden Indonesia, Joko Widodo merombak Kabinetnya untuk kali ketiga semalam, dalam tempoh dua penggal beliau memegang jawatan itu.

Melalui rombakan itu, dua ahli Kabinet baharu diumumkan iaitu Zulkifli Hasan sebagai Menteri Perdagangan dan Hadi Tjahjanto yang dilantik menjadi Menteri Hal Ehwal Agraria dan Perancangan Ruang.

Zulkifli adalah Ketua Parti Amanat Nasional (PAN) yang sebelum ini Menteri Perhutanan dari 2009 hingga 2014 di bawah pemerintahan bekas Presiden Susilo Bambang Yudhoyono.

Sementara, Hadi berkhidmat sebagai panglima tentera negara dari Disember 2017 hingga November 2021.

Rombakan baharu itu turut menyaksikan pelantikan tiga timbalan menteri iaitu John Wempi Wetipo sebagai Timbalan Menteri Dalam Negeri, Afriansyah Noor (Timbalan Menteri Tenaga Kerja) dan Raja Juli Antoni (Timbalan Menteri Hal Ehwal Agraria dan Perancangan Ruang).

Mengulas mengenai rombakan itu, Widodo berkata, barisan ahli-ahli Kabinet yang baharu dilantik berdasarkan kemampuan mereka.

“Kita melihat rekod prestasi dan kemahiran pengurusan mereka kerana mereka bukan sahaja perlu bekerja pada isu makro, tetapi juga mikro,” katanya.

Katanya, beliau telah mempertimbangkan pengalaman dan rekod prestasi Zulkifli Hasan sebelum pelantikan dibuat.

“Oleh kerana pada masa ini, hal ehwal makanan berkaitan rakyat memerlukan pengalaman lapangan, kerja lapangan yang terlibat secara langsung terutama dengan keperluan rakyat.

“Dari segi eksport, saya fikir ia juga urusan Menteri Perdagangan, tetapi apa yang lebih penting ialah keperluan asas (rakyat) dalam negara yang kita perlu jaga,” katanya.-  Agensi


Nilai semula risiko kes COVID-19 ikut negeri, daerah

KUBANG PASU, 14 Zulkaedah 1442H, Jumaat – Kerajaan digesa menilai semula risiko penularan COVID-19 mengikut negeri dan daerah, bukannya ‘pukul sama rata’ di seluruh Malaysia.

Memberi contoh Perlis, Yang Dipertua Ikatan Muslimin Malaysia (ISMA) Kubang Pasu, Dr Hisham Sharif hairan apabila Perintah Kawalan Pergerakan (PKP) dilaksanakan di negeri itu yang terlalu sedikit kes jangkitan.

Walhal, katanya antara kes COVID-19 tertinggi di negara ini adalah di Selangor.

“Dan kenapa mesti satu Kedah perlu dikurung sedangkan kes tinggi hanya di Kuala Muda?

“Kita perlu jawapan, dalam isu ini berapa nilai RT (kadar kebolehjangkitan) yang ‘ acceptable’ (boleh diterima) sebelum boleh tukar status PKP?,” soalnya.

Pada masa sama, beliau menyarankan Majlis Keselamatan Negara (MKN) untuk membuka sektor ekonomi bagi kategori perniagaan kecil dan sederhana (PKS) secara berperingkat dengan kawalan Prosedur Operasi Standard (SOP) yang ketat.

“Kedai buku dan alat tulis, kedai pokok bunga, kedai baiki telefon, kedai baju, kedai komputer dan kedai sukan, biasanya tidak ramai orang menderu masuk, dan boleh kawal jumlah pelanggan pada satu- satu masa.

“Kalau kilang-kilang dan pasar raya boleh dibenarkan beroperasi, kedai-kedai kecil ini juga patut juga dibenarkan,” katanya.

Meskipun kes harian COVID-19 di negara menunjukkan turun dan naik dan masih mencecah empat angka, namun Selangor ketika ini adalah penyumbang tertinggi dengan lebih 1,000 kes setiap hari berbanding negeri-negeri lain.

Bermula 6 Jun lalu, kerajaan mengambil keputusan melaksanakan PKP 3.0 apabila kes keseluruhan COVID-19 mencapai 4,000 kes sehari.

Fasa 1 pada 28 Jun ini dijangka tamat hanya sekiranya memenuhi syarat.

Sebelum ini, Majlis Keselamatan Negara telah memutuskan, purata kes COVID-19 di Malaysia perlu berada di bawah 4,000 kes sehari selama tujuh hari berturut-turut bagi membolehkan negara beralih ke fasa kedua mengikut Pelan Pemulihan Negara.


PRN penentu UMNO kekal atau berundur

BANGI, 18 Zulhijjah 1444H, Jumaat – Keputusan Pilihan Raya Negeri (PRN) Ogos depan bakal menjadi penentu kepada UMNO sama ada kekal dalam kerajaan campuran atau berundur meninggalkan gabungan bersama Pakatan Harapan (PH).

Ketua Pengarah Pilihan Raya Perikatan Nasional (PN), Datuk Seri Muhammad Sanusi Md Nor yakin ahli-ahli UMNO sekarang curiga atau menjauhi parti itu disebabkan pilihan yang dibuat pemimpin mereka.

Atas sebab itu, PN kini sedang berusaha memberi mesej kepada pengundi UMNO dan BN supaya mengubah pilihan mereka.

“PRN ini penentu sama ada UMNO terus kekal dengan DAP dan bersama kerajaan, ataupun perlu beri mesej bahawa mereka perlu keluar.

“Kalau UMNO merasakan tempat mereka dalam kerajaan adalah untuk menghancurkan masa depan parti, maka mereka akan buat keputusan untuk keluar dari kerajaan.

“Keadaan itu akan menyebabkan pola atau keadaan politik akan berubah, sebab itu bagi PN. Ini adalah peluang jentera bekerja bersungguh-sungguh untuk menang di enam negeri,” katanya seperti dilapor media tempatan, hari ini.

Mengulas lanjut, Muhammad Sanusi berkata, situasi tersebut penting bagi menyelamatkan 3R atau Melayu, Islam dan Raja-Raja.

“Ini yang penting untuk PN sebenarnya, kalau kita masih menjadi pembangkang di peringkat negeri dan PH kekal di tiga negeri, balik seperti biasa.

“Saya nampak kerajaan akan berbuat sedaya upaya untuk kerajaan diterima rakyat,” katanya.

Mengulas mengenai kemenangan PRN, Sanusi berkata, tidak mustahil gelombang yang semakin membesar, PN mampu menang di semua 36 kerusi DUN Kedah meskipun analisis semasa boleh menang 33 daripadanya.

Selain itu, 45 kerusi di DUN Kelantan, 32 kerusi DUN Terengganu juga boleh dimenangi dengan kejutan merampas semua 10 kerusi dimenangi BN ketika ini, katanya.


Bakar al-Quran tindakan melampau: Idris

KOTA BHARU, 16 Ramadan 1443H, Isnin – Perbuatan ekstrem membakar al-Quran oleh seorang pemimpin parti politik di Sweden disifatkan sebagai tindakan melampau yang tidak sepatutnya dilakukan seorang berpengaruh.

Menteri di Jabatan Perdana Menteri (Hal Ehwal Agama) Datuk Idris Ahmad berkata, mereka yang beragama lain sepatutnya menghormati agama Islam.

“Perbuatan itu (membakar al-Quran) tidak seharusnya berlaku, pada kita yang beragama Islam pun tidak boleh membakar kitab lain, malah tidak boleh menghina agama mereka.

“Mereka yang beragama lain sepatutnya menghormati agama Islam, jangan ada sifat provokasi kerana orang Islam mempunyai sensitiviti dalam perkara ini,” katanya pada sidang media selepas Majllis Multaqa Murabbi Ummah Peringkat Kelantan di Kompleks Islam Jubli Perak Sultan Ismail Petra, malam tadi.

Majlis itu disempurnakan oleh Yang Dipertua Majlis Agama Islam dan Adat Istiadat Melayu Kelantan (MAIK), Tengku Tan Sri Mohamad Rizam Tengku Abdul Aziz.

Media sebelum ini melaporkan, kerajaan Malaysia mengecam sekeras-kerasnya tindakan ekstrem seorang pemimpin parti politik di Sweden yang membakar senaskhah al-Quran Khamis lepas. – Bernama


Arab Saudi isytihar 22 Februari hari penubuhannya

RIYADH, 25 Jamadilakhir 1443H, Jumaat – Kerajaan Arab Saudi mengisytiharkan 22 Februari setiap tahun sebagai hari cuti umum bagi memperingati penubuhan negara itu pada 1727 oleh Imam Muhammad bin Saud, bapa pengasas negara itu.

Menurut kenyataan istana Arab Saudi yang dipetik Agensi Berita Arab Saudi (SPA) pada Khamis, peringkat pertama penubuhannya bermula pada 1139 Hijrah bersamaan tahun 1727 Masihi dan diteruskan hingga tiga peringkat.

Bandar Ad Diriyah telah dijadikan ibu negara Arab Saudi pada waktu penubuhannya dengan Al-Quran dan Sunnah Nabi Muhammad SAW menjadi perlembagaannya.

Peringkat pertama penubuhan Arab Saudi telah berakhir pada 1233 Hijrah bersamaan 1818 Masihi di mana ia berjaya mewujudkan perpaduan dan perdamaian di Semenanjung Arab selepas perpecahan dan ketidakstabilan selama beberapa abad, kata kenyataan itu.

“Setelah tujuh tahun berlalu iaitu pada 1240 Hijrah bersamaan 1824 Masihi, Imam Turki bin Abdullah Al Saud telah meneruskan usaha peringkat kedua dalam menubuh dan membangunkan Arab Saudi.

“Peringkat penubuhan dan pembangunan Arab Saudi kedua telah berlangsung sehingga tahun 1309 Hijrah bersamaan 1891 Masihi,” kata kenyataan itu.

Kenyataan itu berkata, 10 tahun selepas itu iaitu pada 1319 Hijrah bersamaan 1902 Masihi, Raja Abdul Aziz bin Abdul Rahman Al Faisal Al Saud mengetuai peringkat ketiga penubuhan Arab Saudi.

Raja-raja daripada keturunan baginda kemudiannya telah meneruskan legasi Raja Abdul Aziz dalam pembangunan Kerajaan Arab Saudi sehingga menjadi sebuah negara beraja yang kita kenali hari ini, katanya. – Bernama


PRU15: Ku Li serah kepada parti tentukan kedudukan

GUA MUSANG, 18 Rabiulawal 1444H, Sabtu – Tengku Razaleigh Hamzah menyerahkan kepada pucuk pimpinan UMNO untuk menentukan sama ada beliau akan disenaraikan untuk mempertahankan kerusi Parlimen Gua Musang pada Pilihan Raya Umum Ke-15 (PRU15).

Tengku Razaleigh, 85, yang juga Ketua UMNO Bahagian Gua Musang berkata beliau tidak menolak untuk terus bertanding seandainya diminta parti untuk berbuat demikian.

“Saya sendiri, saya serah kepada parti. Di dalam Gua Musang ini setiap tahun tak nak bagi saya bersara,” katanya kepada pemberita selepas Mesyuarat Perwakilan UMNO Bahagian Gua Musang di Balai Rakyat, Bukit Cekati,  hari ini

Pada mesyuarat tersebut, UMNO Bahagian Gua Musang sebulat suara menyokong usul mengekalkan Tengku Razaleigh sebagai calon Ahli Parlimen Gua Musang pada PRU15.

Mengulas lanjut, Tengku Razaleigh berkata, masyarakat Orang Asli juga mahu beliau kekal sebagai calon Ahli Parlimen Gua Musang.

“Terutama sekali Orang Asli, mereka buat keputusan ramai-ramai tak mahu calon lain, dia nak saya.

“Setiausaha UMNO Bahagian (Ahli Dewan Undangan Negeri Nenggiri Ab Aziz Yusoff), dia kata selagi saya tak ‘gogek’ (goyah) saya kena tawar diri saya untuk bekerja lagi. Saya ikut perintah parti,” katanya.

Tengku Razaleigh atau lebih dikenali sebagai Ku Li memegang rekod sebagai wakil rakyat paling lama berkhidmat di negara ini.

Beliau mula bertanding di kawasan Dewan Undangan Negeri (DUN) Ulu Kelantan Barat pada 1969 dan berjaya menewaskan calon PAS, Hussin Abdullah.

Kemudian beliau beralih ke kerusi Parlimen pada 1974 bertanding di kawasan Gua Musang, yang sebelum ini dikenali sebagai Parlimen Ulu Kelantan dan kekal sebagai wakil rakyat Gua Musang. – Bernama


Tentera udara Taiwan jalani latihan simulasi perang, pamer kehebatan pada China

TAIPEI, 2 Jamadilakhir 1443H, Rabu – Tentera udara Taiwan menjalankan latihan simulasi situasi perang untuk menunjukkan kesediaan pertempuran, di tengah-tengah ketegangan yang semakin memuncak dengan Beijing.

Latihan itu dijalankan di pangkalan di bandar selatan Chiayi, hari ini di mana jet Taiwan berlepas ke udara sebagai sebahagian daripada latihan tiga hari untuk mempamerkan kehebatan tentera pulau yang ditadbir sendiri itu menjelang cuti Tahun Baru Cina pada hujung bulan ini.

Kru penerbangan dilaporkan bergegas menyediakan pesawat ketika penggera dibunyikan sebelum berlepas di pangkalan – ‘rumah’ untuk jet pejuang F-16 buatan Amerika Syarikat (AS).

Mejar Yen Hsiang-sheng memberitahu pemberita bahawa pesawat China kerap memasuki zon pertahanan udara (ADIZ) Taipei.

“Juruterbang daripada sayap kami sangat berpengalaman dan telah menangani hampir semua jenis pesawat mereka,” katanya.

Perkembangan terbaharu itu berlaku ketika ketegangan di antara Taipei, China dan AS berada pada tahap tertinggi sejak beberapa dekad.

China telah menerbangkan jet pejuang berhampiran Taipei, manakala AS dilaporkan menempatkan tentera di wilayah itu sejak setahun lalu untuk tujuan latihan seperti yang didakwa.

Pada Oktober lalu, China menerbangkan 150 pesawat melintasi zon pertahanan udara khas Taipei dalam lima hari pertama bulan itu.

Kementerian Pertahanan Taipei menyifatkan tindakan itu sebagai ‘pencerobohan.’

Bulan lalu, Presiden Joe Biden berkata, AS akan datang membantu Taipei jika diserang dari China, mendakwa ia mempunyai komitmen untuk mempertahankan pulau yang diperintah sendiri itu.

China membidas kenyataan itu, menuduh Washington campur tangan dalam hal ehwal dalamannya. – Agensi


Cemari Parlimen dengan bahasa Inggeris, Speaker perlu bertegas

BANGI, 3 Zulhijjah 1441H, Jumaat – Parti Bumiputera Perkasa Malaysia (PUTRA) menyarankan, Yang Dipertua Dewan Rakyat, Datuk Azhar Azizan Harun membuat satu peraturan baharu berkenaan penggunaan bahasa Inggeris ketika persidangan berlangsung.

Naib Presidennya, Mohd Khairul Azam Abdul Aziz berkata, perkara itu dibangkitkan selepas tular beberapa rakaman sidang perbahasan di Dewan Rakyat terdapat penggunaan bahasa Inggeris yang tidak terkawal dalam kalangan Ahli Parlimen.

Justeru, beliau yang lebih dikenali sebagai Buzze Adam berkata, Azhar perlu mewajibkan kesemua Ahli Parlimen untuk meminta izin terlebih dahulu kepadanya sebelum berucap dalam bahasa Inggeris.

“YDP dewan hendaklah dengan jelas dilihat dan difahami telah memberikan keizinan selepas menerima permohonan daripada anggota dewan berkenaan.

“YDP dewan juga hendaklah menggunakan kuasa budi bicara ketika ingin membuat keputusan. YDP dewan boleh menolak sebarang permintaan untuk menggunakan bahasa Inggeris.

“Perbahasan yang menggunakan bahasa Inggeris jika dibuat tanpa izin YDP tidak boleh direkodkan di dalam hansard,” katanya dalam satu kenyataan, hari ini.

Pada masa sama, Buzze Adam berkata, pihaknya yakin Parlimen adalah institusi tertinggi negara yang mampu menunjukkan tauladan baik kepada rakyat supaya mematuhi Perlembagaan dan undang-undang, selaras dengan prinsip keluhuran Perlembagaan serta kedaulatan undang-undang di dalam Rukun Negara.

“Salah satu mengapa bahasa Melayu diangkat sebagai bahasa kebangsaan melalui Perlembagaan 1957 adalah atas tujuan untuk memupuk perpaduan antara pelbagai kaum di Tanah Melayu (ketika itu) dan Malaysia selepas 16 September 1963.

“Oleh itu, adalah menjadi tanggungjawab YB Datuk (Azhar) untuk memikul tanggungjawab besar ini untuk memastikan penggubal undang-undang di Malaysia perlu menunjukkan contoh mematuhi undang-undang terlebih dahulu, sebelum kerajaan meminta rakyat mematuhi undang-undang,” katanya.


Dua wanita mabuk, positif dadah rempuh SJR ditahan

KUALA LUMPUR, 27 Zulkaedah 1442H, Khamis – Dua wanita dipercayai mabuk dan di bawah pengaruh dadah ditahan selepas merempuh sekatan jalan raya (SJR) di Lebuhraya Persekutuan, awal pagi tadi.

Seorang daripada suspek dipercayai telah bertindak agresif dan menumbuk seorang anggota polis dalam kejadian kira-kira 3 pagi itu.

Ketua Polis Daerah Petaling Jaya, ACP Mohamad Fakhruddin Abdul Hamid berkata, kedua-dua suspek berusia dalam lingkungan 20-an ditahan di dalam kenderaan yang dipandu menghala ke Petaling Jaya dari Kuala Lumpur.

“Siasatan awal mendapati pemandunya tidak memberhentikan kenderaan dan merempuh sekatan itu namun berjaya ditahan setelah dikejar kereta polis peronda polis (MPV) di Jalan Universiti, Petaling Jaya,” katanya dalam kenyataan hari ini,

Pemandu kereta itu enggan memberi kerjasama malahan menimbulkan provokasi ketika diperiksa dan bertindak agresif dengan menumbuk anggota polis yang bertugas.

Ujian saringan alkohol kedua-dua suspek melebihi paras yang ditetapkan manakala ujian air kencing mereka positif dadah jenis ganja.

Kes disiasat mengikut Seksyen 26 (2) Akta Polis 1967 kerana tidak berhenti semasa sekatan jalan raya, Seksyen 353 Kanun Keseksaan kerana menyerang anggota polis, serta Seksyen 22(b) Akta Pencegahan dan Pengawalan Penyakit Berjangkit 1988 kerana tidak mematuhi prosedur operasi standard (SOP) Fasa Satu Kawalan Pergerakan dalam Pelan Pemulihan Negara (PPN).

Kes juga disiasat di bawah Seksyen 15(1)(a) Akta Dadah Berbahaya 1952 kerana salah guna dadah dan kedua-dua suspek direman selama dua hari bagi membantu siasatan bermula hari ini hingga esok. – Bernama


Dong Zong kerjasama dengan OUM, pertingkat kebolehan Mandarin

KUALA LUMPUR, 14 Jamadilakhir 1442H, Rabu – Pertubuhan pendidikan radikal Cina, Dong Zong kini memperluaskan pengaruhnya ke salah sebuah institusi pendidikan di negara ini dengan menjalinkan kerjasama dengan Open University Malaysia (OUM).

Portal berita berbahasa Cina, Kwong Wah pada 22 Januari lalu melaporkan, untuk membolehkan guru bukan Cina yang berkhidmat di Sekolah Menengah Persendirian Cina (SMPC) dan guru yang tidak mahir berbahasa Cina menerima latihan pendidikan profesional, Dong Zong kini bekerjasama dengan OUM untuk menjadikan bahasa Mandarin dan Inggeris sebagai bahasa pengantar.

Difahamkan bahawa kursus pendidikan profesional ini adalah untuk meningkatkan kebolehan guru SMPC secara keseluruhan.

Katanya, Diploma Lepasan Ijazah dalam Pengajaran (PGDT) adalah kursus kelayakan profesional selama satu tahun yang diiktiraf oleh Agensi Kelayakan Malaysia (MQA) untuk guru yang mendapat tawaran daripada OUM.

Kursus ini dirancang untuk pendidik yang belum memperoleh kelayakan pengajaran yang diiktiraf MQA dan ingin melanjutkan pendidikan dan latihan guru yang lebih profesional.

“Kursus ini akan dimulakan secara rasmi pada bulan Mei tahun ini dan akan berjalan selama satu tahun; ia dibahagikan kepada tiga semester, setiap semester ada 17 minggu, dan guru boleh mengambil bahagian melalui kursus dalam talian pada masa lapang ketika hujung minggu,” katanya.

Kursus ini dibiayai oleh tabung pendidikan.

Mereka yang memohon kursus ini dan memenuhi syarat untuk mendapat biasiswa akan mendapat dana sehingga RM5,000.

Menurut ‘Langkah-langkah Pelaksanaan Program Kursus Diploma Profesional untuk Pendidikan Guru di Sekolah Menengah Cina Bebas yang ditaja oleh Dong Zong’, mereka yang lulus penilaian dan berjaya menamatkan kursus akan dihantar pencalonannya oleh sekolah untuk memohon.

“Setelah mendapat kelulusan, setiap pelajar akan menerima geran sebanyak RM1,000.  Di samping itu, kursus ini terbuka untuk guru bukan Cina atau guru bukan Cina yang tidak mahir berbahasa Cina di SMPC dan Sekolah Menengah Cina Kuantan.

“Sesiapa sahaja yang mempunyai diploma sarjana muda yang diperakui MQA dan PNGK 2.5 atau lebih tinggi boleh dimasukkan ke OUM.

“Sekiranya keputusannya tidak mencapai standard, sekolah mengesyorkan agar guru mempunyai kelayakan mengajar selama 5 tahun ke atas, dan mereka juga boleh diterima masuk,” katanya.

Katanya lagi, permohonan bagi kursus itu perlu dibuat sebelum 26 Februari nanti.

Dong Zong sebelum ini dipercayai mempunyai pengaruh yang kuat di dalam Universiti Tun Abdul Razak (UTAR).

Selain itu, ia turut memiliki institusi pendidikan sendiri iaitu New Era College University.

Usaha sama dengan OUM juga dilihat sebagai salah satu kaedah ia memperluas dan memperkukuhkan pengaruh dalam institusi pendidikan di negara ini.


Kejam! Israel roboh 51 bangunan Palestin dalam dua minggu

RAMALLAH, 24 Zulhijjah 1443H, Ahad – Dalam tempoh dua minggu, pihak berkuasa pendudukan Israel merobohkan dan merampas 51 bangunan milik Palestin di Baitulmaqdis Timur serta Kawasan C Tebing Barat.

Tindakan rejim Zionis itu kononnya dengan alasan kekurangan permit bangunan yang dikeluarkan Israel, namun empat daripada struktur itu dibangunkan sebagai bantuan kemanusiaan dibiayai penderma.

Akibatnya, 40 penduduk termasuk 21 kanak-kanak kehilangan tempat tinggal, sementara punca pendapatan 500 yang lain terjejas, menurut Pejabat Pertubuhan Bangsa-Bangsa Bersatu bagi Penyelarasan Hal Ehwal Kemanusiaan (OCHA) di wilayah Palestin.

Menerusi Laporan Perlindungan Orang Awam dwi-mingguan meliputi tempoh antara 28 Jun hingga 18 Julai, kira-kira 47 daripada struktur disasarkan berada di Kawasan C, termasuk di kawasan selatan Hebron yang ditetapkan sebagai ‘zon tembak’ untuk latihan ketenteraan.

Pada 5 Julai, pihak berkuasa Israel merobohkan tembok konkrit sepanjang 200 meter di sekeliling kemudahan mata air di tanah rizab di Duma berhampiran Nablus, yang didakwa tiada permit.

Perobohan itu secara langsung menjejaskan akses air dan mata pencarian sekurang-kurangnya 22 rumah, terdiri daripada 132 penduduk.

Di Baitulmaqdis Timur, empat bangunan dirobohkan termasuk satu daripadanya dimusnahkan oleh pemiliknya untuk mengelak membayar denda dikeluarkan oleh pihak berkuasa Israel.

OCHA berkata, tentera Israel menjalankan latihan ketenteraan berhampiran 13 komuniti pengembala Palestin di Masafer Yatta, selatan Hebron.

Kawasan itu kononnya ditetapkan oleh pihak berkuasa Israel sebagai ‘zon tembak’ dan diisytiharkan ditutup untuk latihan ketenteraan Israel.

Latihan itu menyekat akses rakyat Palestin kepada perkhidmatan asas dan sumber makanan, selain membahayakan keselamatan mereka. – Agensi


Kanada sekat penerbangan dari India, Pakistan

OTTAWA, 11 Ramadan 1442H, Jumaat – Kanada menyekat sementara penerbangan penumpang dari India dan Pakistan selama 30 hari bermula Khamis sebagai langkah ketat memerangi pandemik COVID-19.

Tindakan itu diambil oleh Perdana Menteri, Justin Trudeu selepas ahli politik negara itu berpandangan bahawa Ottawa tidak mampu untuk memerangi gelombang ketiga jangkitan yang melanda Kanada.

Bagaimanapun, larangan yang bermula 11.30 malam, tidak mempengaruhi penerbangan kargo.

India pada Khamis mencatatkan jumlah kes harian tertinggi di dunia iaitu 314,835, di tengah kebimbangan terhadap kemampuan perkhidmatan kesihatan yang semakin lumpuh.

Menteri Kesihatan Kanada, Patty Hajdu berkata, walaupun warganegara India menyumbang 20 peratus daripada semua kemasukan antarabangsa, mereka mewakili lebih 50 peratus positif ujian saringan yang dilakukan oleh pegawai lapangan terbang.

“Dengan menyekat perjalanan langsung dari negara-negara ini, pakar kesihatan awam akan mempunyai masa untuk menilai epidemiologi yang sedang berlaku di wilayah itu dan menilai semula keadaan,” katanya.

Pada masa sama, Menteri Pengangkutan, Omar Alghabra berkata, Kanada tidak akan teragak-agak untuk menyekat penerbangan dari negara lain jika perlu.

Britain sebelum ini berkata, India akan dimasukkan dalam senarai merah di mana melarang kebanyakan perjalanan ekoran jumlah kes yang meningkat. –  Agensi


Tiada isu diskriminasi terhadap PATI ketika pengurusan COVID-19

KOTA TINGGI, 13 Zulkaedah 1441H, Ahad  – Kerajaan menyangkal laporan sebuah agensi berita asing yang mendakwa Malaysia melakukan diskriminasi terhadap pendatang tanpa izin (PATI), ketika negara menguatkuasakan Perintah Kawalan Pergerakan (PKP) bagi menangani pandemik COVID-19.

Menteri Kesihatan Datuk Seri Dr Adham Baba berkata, dakwaan itu tidak berasas kerana Malaysia memperkenalkan PKP untuk menyelamatkan orang ramai daripada COVID-19 tanpa mengira warganegara atau bukan warganegara.

“Laporan Al Jazeera yang menyebut berlaku diskriminasi adalah satu tuduhan yang tidak betul. Menyelamatkan warganegara atau bukan warganegara merupakan satu tindakan di bawah Akta 342 (Akta Pencegahan dan Pengawalan Penyakit Berjangkit 1988) bagi menangani wabak COVID-19.

“Jadi, kita perlu pastikan semua yang dikesan dapat disaring dan diasingkan,” katanya kepada pemberita selepas majlis penyerahan pelitup separuh muka dan sabun antiseptik di Sekolah Menengah Kebangsaan Tun Habab di sini hari ini.

Beliau berkata demikian ketika diminta mengulas laporan dokumentari Al Jazeera bertajuk “Locked Up in Malaysia’s Lockdown” berdurasi 20.25 minit yang mendakwa berlaku diskriminasi terhadap PATI, dari segi layanan terhadap mereka ketika Malaysia mengendalikan langkah menangani COVID-19.

Ketika ditanya sama ada tindakan akan diambil terhadap agensi berita itu, Dr Adham berkata, kerajaan akan memperbetulkan persepsi itu melalui Menteri Kanan (Kluster Keselamatan) Datuk Seri Ismail Sabri Yaakob.

“Kita perlu perbetulkan melalui jurucakap iaitu Datuk Seri Ismail Sabri sebagai jurucakap kerajaan yang mengetuai mesyuarat menteri-menteri mengenai COVID-19,” katanya.

Diminta mengulas laporan forensik mengenai kebakaran di Wad Perubatan Perempuan 1, Hospital Sultanah Aminah (HSA) pada 28 Jun lepas, Dr Adham berkata, pihaknya masih menunggu laporan berhubung perkara itu daripada Jabatan Bomba dan Penyelamat negeri.

Bagaimanapun, ketika lawatannya ke hospital itu minggu lepas, beliau dimaklumkan bahawa kebakaran berkenaan berlaku disebabkan masalah pendawaian di salah satu panel di wad berkenaan.

“Kita akan dapatkan laporan dalam masa terdekat. Ia perlukan masa kerana laporan forensik lebih tepat,” katanya. -Bernama


Gempa bumi kuat sekali lagi gegarkan Indonesia

JAKARTA, 12 Jamadilawal 1444H, Rabu – Gempa bumi kuat berukuran 6.4 skala Richter menggegarkan Indonesia pada Selasa, menurut Badan Mitigasi Bencana Nasional (BNPB).

BNPB dalam satu kenyataan berkata, gempa bumi itu melanda pantai selatan wilayah Jawa Timur dan gegaran kuat turut dirasai di bandar Jawa Jember serta kawasan Kuta di pulau peranginan Bali.

Setakat ini, tiada kecederaan atau kerosakan harta benda dilaporkan.

Gegaran itu dirasaikan sekitar jam 1.07 tengah hari waktu tempatan, semalam.

Gempa bumi diukur pada kedalaman 10 kilometer (6.2 batu), dengan pusat gempa sekitar 233 km (kira-kira 139 batu) di selatan Jember.

Bulan lalu, gempa bumi berukuran 5.6 magnitud melanda wilayah Tenggara, sehingga membunuh 321 nyawa dan merosakkan 62,000 rumah di daerah Jawa barat, Cianjur.-  Agensi